text:
Hartina : Boga ngaran anu goréng ku lantaran keur ngora goréng laku-lampahna. Pikeun ngalebur dosa jeung ngoméan ngaran nu geus goréng téa, ka kolotnakeun jadi bageur: hadé laku-lampahna.
602. Uyah tara téés ka luhur.
Hartina : Kalakuan atawa sipat-sipat anu garoréng, mindeng pisan nurun ka anak-incu.
603. Nyuhunkeun bobot pangayon (timbang taraju).
Hartina : Ménta pangampura jeung ménta timbangan, da puguh geus rumasa ari salah jeung dosa mah.
604. Teu ditari, teu ditakon.
Hartina : Teu dipaliré, diantep baé. Teu ditanya-tanya acan.
605. Tatah wadung.
Hartina : Banda meunang hésé capé, upamana imah turunan jst.
606. Témbong gelor.
Hartina : Jigana deukeut, tapi saenyana mah jauh.
607. Ditangtang-diténgténg, dijieun bonténg sapasi.
Hartina : Dipandang anéh (modél).
608. Népakeun jurig pateuh.
Hartina : Puguh urang anu goréng, tapi kagoréngan urang téh ditamplokkeun ka batur sangkan urang sorangan salamet.
609. Kawas térong beulah dua.
Hartina : Sarua baé rupana (sakarupa), naha adi jeung lanceuk atawa anak jeung indung-bapa.
610. Nété tarajé, nincak hambalan.
Hartina : Kudu merenah. Lamun aya uruskeuneun téh urang kudu datang ka nu handap heula, kakara terus, beuki ditu, beuki ka nu leuwih luhur pangkatna.
611. Nété sémplék, nincak semplak.
Hartina : Kieu salah, kitu salah, taya hiji pausahaan anu ngahasilkeun, taya hiji kalakuan anu nguntungkeun.
612. Nu temen tinemenan.
Hartina : Nu enya-enya usahana pikeun ngahontal kahayangna, bisa tinekanan maksudna.
613. Katempuhan buntut maung.
Hartina : Batur anu salahna atawa anu boga dosana, tapi urang anu kudu nyanghareupan balukarna.
614. Nepak cai malar cérét.
Hartina : Ngomongkeun jeung ngagogoréng ka batur, supaya batur téh ragrag ngaranna jeung kawentar kagorénganana. Nu dipalar, supaya ngan urang wungkul anu dipikaresep ku sobat jeung nu pangseubeuhna ngahakan pakayana.
615. Tilas tepus.
Hartina : Ngan ukur cukup baé, teu aya leuwihna, teu aya kurangna.
616. Neukteuk mari anggeus, rokrok pondokeun, peunggas harupateun.
Hartina : Heuras haténa, teu sabar dina nyanghareupan rupa-rupa kasusahan jeung babari luluasan.
617. Nu titeuleum disimbeuhan.
Hartina : Nu keur susah ditambah kasusahanana, nu keur nyeri, beuki dinyenyeri, nu keur cilaka, beuki dicilakakeun.
618. Neundeun haté.
Hartina : Boga kahayang nu dirasiahkeun.
619. Neundeun piheuleut, nunda picela.
Hartina : Néangan pilantaraneun supaya jadi goréng; supaya temahna papisah, teu ngahiji deui.
620. Oray néangan paneunggeul.
Hartina : Nyampeurkeun pibalaieun, ku nyampeurkeun jelema anu keur ijid atawa ngambek ka urang.
621. Jogjog neureuy buah loa.
Hartina : Milampah anu moal pihasileun.
622. Héjo tihang.
Hartina : Remen pindah tempat, imah atawa pagawéan.
623. Teu jauh ti tihang juru, teu anggang ti tihang tengah.
Hartina : Nya goréng rupana, nya goréng kalakuanana, sok daék pulang-paling.
624. Tiis-tiis jahé.
Hartina : Henteu ribut, senang-senang baé, sanajan nyanghareupan pagawéan anu loba, tur bangga.
625. Tiis ceuli hérang mata.
Hartina : Ngeunah haté ku lantaran ngeunah deudeuleuan jeung dédéngéan.
626. Tikoro andon peso.
Hartina : Nyampeurkeun pibalaieun atawa pisusaheun, ku nyampeurkeun jelema nu keur ijid atawa ngambek ka urang.
627. Tikoro kotokeun.
Hartina :
Lamun ngeunaan papakéan, hayang buru-buru dikaput jeung anggeus, supaya buru-buru bisa dipaké.
Lamun ngeunaan kadaharan, hayang buru-buru asak, basana téh hayang ngasaan kumaha rasana.
Gampang pisan laparna.
628. Awak satilas.
Hartina : Jangkung lenjang.
629. Ngadek sacékna, nilas saplasna.
Hartina : Ngomongna henteu diréka-réka, satarabasna baé, euweuh anu dipaké sumput-salindung.
630. Nilik bari ngeusi.
Hartina : Babanda ngumpulkeun parabot imah, henteu disakalikeun, tapi ditungtut, saeutik-saeutik, lila-lila ogé loba.
631. Ditilik ti gigir lenggik, disawang ti tukang lenjang, diteuteup ti hareup sieup.
Hartina : Lenjang jeung geulis rupana.
632. Bilatung ninggang dagé.
Hartina : Meunang kauntungan.
633. Salah tincak.
Hartina : Goréng kalakuanana, teu merenah paripolahna.
634. Ditiung geus hujan.
Hartina : Kakara ati-ati, sanggeus meunang kasusahan atawa kacilakaan.
635. Tipu keling, ragaji Inggris.
Hartina : Pinter dina kajahatan, pinter dina ngabobodo atawa nipu.
636. Titirah ngadon kanceuh.
Hartina : Sejana nyiar kasenangan, tapi jadina pinanggih jeung kasusahan nu leuwih gedé.
637. Gurat cai.
Hartina : Jalir jangji.
638. Ka cai jadi saleuwi, ka darat jadi salebak.
Hartina : Sauyunan, layeut pisan, kamana-mana ogé babarengan baé.
639. Kumaha kejebur caina, geletuk batuna baé.
Hartina : Kumaha béhna baé, henteu jadi pikiran.
640. Cara cai dina daun bolang.
Hartina : Papatah anu henteu digugu, atuh teu aya mangpa'atna.
641. Caina hérang, laukna beunang.
Hartina : Hasil maksud kalawan bérés, teu aya kaributan atawa pacéngkadan naon-naon.
642. Nyicikeun cai, murulukkeun lebu.
Hartina : Turun cadu (Cacaduan). Pantang ngalampahkeun hiji perkara anu dilarang ku luluhur.
643. Cangkir emas eusi délan.
Hartina : Omonganana mah alus, nepi ka urang jadi percaya jeung kataji, tapi haténa jahat jeung matak bahaya ka urang.
644. Caréham hayameun.
Hartina : Gampang pisan laparna.
645. Teu cari ka Batawi, tapi ka salaki.
Hartina : Hakan-paké hayang ti salaki.
646. Rumbak caringin di buruan.
Hartina : Dina aya kasusahan atawa karerepet, geus teu boga kolot saluhureun anu bisa mépélingan ka urang.
647. Wiwirang di kolong catang, nya gedé, nya panjang.
Hartina : Wiwirang anu pohara gedéna.
648. Katumbukan catur, kadatangan carita.
Hartina : Loba anu embung, sabab ngagedékeun jeung ngagugulukeun panyéréwédan.
649. Kaceluk ka awun-awun, kawentar ka janapria, ka koncara ka mancanagara.
Hartina : Kawentar ka mana-mana.
650. Ceuli léntaheun.
Hartina : Resep ngadéngékeun kagoréngan atawa kaaéban batur.
651. Sahérang-hérangna cibéas, moal hérang cara cisumur.
Hartina : Sasarina lamun geus aya pacéngkadan, sok tara bisa hadé deui cara baréto saméméh aya pasalia pikir.
652. Ngalétak ciduh.
Hartina : Narik atawa ngabatalkeun.
653. Nyiduh ka langit.
Hartina : Mapatahan ka nu saluhureun umurna, pangkatna atawa kanyahona.
654. Cikal bugang.
Hartina : Maot pangheulana dina pangperangan.
655. Cikaracak ninggang batu, laun-laun jadi legok.
Hartina : Ku dileukeunan mah sakumaha héséna ogé, laun-laun jadi bisa.
656. Cicing dina sihung maung.
Hartina : Nganjrek di jelema anu bisa nyusahkeun atawa nyilakakeun ka diri urang.
657. Clik putih, clak hérang.
Hartina : Kaluar tina haté anu beresih, rido pisan, pasrah pisan, teu aya geuneuk maleukmeuk.
658. Nyokor = Néngtérégé = Ningnang.
Hartina : Make pakéan naon ogé teu pantes baé.
659. Nyokot lésot, ngeumbing porot.
Hartina : Taya usaha anu ngahasilkeun.
660. Nyolok mata buncelik.
Hartina : Nganyenyeri ka batur ku omongan atawa laku-lampah goréng di hareupeunana.
661. Nyolong badé.
Hartina : Sulaya tina taksiran. Disangka goréng, saenyana hadé atawa sabalikna. Disangka bodo, saenyana pinter atawa sabalikna jst.
662. Congo-congo ku amis, mun rek amis oge puhuna.
Hartina : Kumaha arék bageurna di nu jadi anak, lamun bapana henteu bageur jst.
664. Cueut ka hareup.
Hartina : Geus kolot, geus deukeut ka paéh.
665. Bentik curuk balas nunjuk.
Hartina : Ngan maréntah baé ka batur, ari prak ku manéh mah henteu.
663. Nyoo gado.
Hartina : Ngamaénkeun jelema anu kudu dihormat, boh sakoloteun, boh saluhureun.
666. Ngégél curuk.
Hartina : Lapur teu meunang hasil naon-naon.
667. Lain ku tulang munding kabeureuyan mah, ku cucuk peda.
Hartina : Perkara leutik, tapi bisa jadi matak cilaka.
668. Kawas cucurut kaibunan.
Hartina : Ngeunaan ka jelema anu goréng patut rupana, matak sareukseuk panon anu nénjo.
669. Nuju hurup ninggang wirahma.
Hartina : Ngeunaan ka nu ngaji, laguna alus, ngecapkeunana bener jeung panjang pondokna merenah.
670. Tugur tundan, cuntang gantang.
Hartina : Ngajalankeun pagawéan pikeun Nagara.
671. Keur tulang-tonggong.
Hartina : Kakayaan anu matak teteg atawa reugreug kana haté, karana sawaktu-waktu lamun aya kaperluan penting, bisa dipaké.
672. Nulungan anjing tiselap.
Hartina : Nulungan jelema anu teu aya panarimana.
673. Matih tuman batan tumbal.
Hartina : Leuwih gedé hasilna tina latihan ti batan tina tumbal atawa jampé.
674. Tumpang-sirang.
Hartina :
Tumarumpang, teu leleb cumonggahna.
Teu pantes barang pakéna.
675. Tunggul kuras.
Hartina : Teuteundeunan (duit) anu kakara dipaké lamun pohara perluna.
676. Tunggul sirungan, catang supaan.
Hartina : Aya kajadian anu goréng atawa matak teu ngeunah di ahirna.
677. Kajeun pait tungtung amis, manan amis tungtung pait.
Hartina : Ti batan ahirna matak susah, leuwih hadé dicaritakeun ti heula, naon anu matak pisusaheunana.
678. Ngabéjaan bulu tuur.
Hartina : Ngabéjaan ka nu geus nyahoeun.
679. Nurub cupu.
Hartina : Repok anu alus pisan, lalakina kasép, awéwéna geulis, lalakina bageur, awéwéna satia jst.
680. Turun ka ranjang.
Hartina :
Mun ninggang di awéwé, kawin ka adi salakina anu geus maot.
Mun ninggang di lalaki, kawin ka adi pamajikanana nu geus maot.
681. Tuturut munding.
Hartina : Nurutan batur, kalawan teu dipikir heula hade goréngna.
682. Gunung tanpa tutugan.
Hartina : Euweuh anggeusna, teu béak-béak. Sasarina ngeunaan pagawéan atawa perkara.
683. Tutung atahan.
Hartina :
Mun ngeunaan pagawéan atawa jijieunan : hadé sawaréh.
Mun ngeunaan pangarti : aya nu apal, aya nu henteu, atawa aya nu bisa, aya nu henteu.
684. Nuturkeun indung suku.
Hartina : Leumpang sakaparan-paran.
685. Bilih aya tutus bengkung.
Hartina : Bilih lepat pokpokanana.
686. Lungguh tutut.
Hartina : Siga lungguh, tapi ari saenyana mah henteu.
687. Tuang jinis.
Hartina : Seuri mani akey-akeyan ku lulucon anu sorangan, tapi babaturan mah marolongo bae da teu ngalartieun.
688. Noong ka kolong.
Hartina : Leutik haté, leutik pangharepan.
689. Sawaja sabeusi.
Hartina : Sarua ménakna atawa beungharna. Ngeunaan ka nu laki-rabi.
690. Kawas wayang pangsisina.
Hartina : Goréng rupana. Ngeunaan ka jelema.
691. Diwayangkeun.
Hartina : Remen dicaritakeun kahadéanana atawa kagorénganana ka jalma loba.
692. Nyukcruk walungan, mapay-mapay wahangan.
Hartina : Kalawan taliti pisan nalungtik luluhur; imeut pisan ti bapa ka aki jeung saterusna.
693. Atah warah.
Hartina : Kurang atikan (didikan).
Cirina : Dusun. Basa jeung paripolahna loba nu salah.
694. Asak warah.
Hartina : Cukup atikan (didikan).
Cirina : Henteu dusun, basa jeung paripolahna merenah euweuh nu salah.
695. Waspada permana tingal.
Hartina : Bisa nyaho kana naon-naon anu tacan atawa arék kajadian.
696. Wawuh munding.
Hartina : Ngan ukur wawuh meueusan. Di jalan mah sok silih tanya, tapi teu nyaho di ngaranna atawa tempatna.
697. Teu wawuh wuwuh pajauh, teu loma tambah paanggang.
Hartina : Balukarna henteu wawuh atawa henteu loma, tangtu pajauh atawa paanggang, henteu raket, teu medok sosobatan, teu silih tulungan atawa silib béréan. Hadéna mah sabalikna, sing wawuh jeung sing loma, sabab balukarna hadé pisan : Jadi sobat anu medok pisan, nepi ka silih tulungan, silih belaan dina aya bancang-pakéwuh.
698. Weruh sadurung winarah.
Hartina : Bisa nyaho kana naon-naon anu tacan atawa arék kajadian, saméméh aya anu, mapatahan atawa ngajar.
699. Wong becik ketitik, wong ala ketara.
Hartina : Kahadéan atawa kagoréngan urang teu bisa disumputkeun dibuni-buni, awal-ahir bakal nembrak katémbong. Ieu téh pépéling, supaya urang nunda laku-lampah anu salah.
700. Wong asih ora kurang pangalem, wong sengit ora kurang panyacad.
Hartina : Nu keur nyaah, deudeuh, moal kurang pijalaneunana enggoning némbongkeun kanyaahna atawa kadeudeuhna, naha ku omongan atawa ku barang.
Sabalikna; nu keur ambek atawa ngéwa, moal kurang pijalaneunana enggoning nembrakkeun kakeuheulna atawa kangéwana.


c: text/html

text:
Stasion Bandung
Stasion Bandung atawa Stasion Hall nyaéta stasion karéta api utama nu aya di kota Bandung. Stasion ieu ayana di jalur jaringan kidul rél karéta api di pulo Jawa. Stasion ieu jadi wates antara Kalurahan Pasirkaliki jeung Kebonjeruk.
Lokasi[édit | édit sumber]
Stasion ieu posisina di tengah Kota Bandung, nyaeta di Jalan Kebon Kawung. Stasion ieu miboga 10 jalur aktip, mimiti jalur 1 nu pangkidulna nepi ka jalur 10 nu husus pikeun ka dipo lokomotip.
Karéta nu eureun di Bandung[édit | édit sumber]
- Karéta api Argo Parahyangan jurusan Stasion Gambir
- Karéta api Argo Wilis jurusan Stasion Surabaya Gubeng
- Karéta api Harina jurusan Stasion Surabaya Pasarturi
- Karéta api Lokal Bandung Raya jurusan Stasion Padalarang jeung Stasion Cicaléngka
- Karéta api Lodaya jurusan Stasion Solo Balapan
- Karéta api Mutiara Selatan jurusan Stasion Surabaya Gubeng
- Karéta api Turangga jurusan Stasion Surabaya Gubeng
- Karéta api Ciremai Éksprés jurusan Stasion Cirebon
- Karéta api Malabar jurusan Stasion Malang
- Karéta api lokal Cibatu jurusan Stasion Cibatu jeung Stasion Purwakarta
- Karéta api Kian Santang (rencana) jurusan Stasion Kiaracondong jeung Stasion Cianjur
Fasilitas[édit | édit sumber]
- ATM
- Dipo Lokomotip
- Mesjid
- Pusat reservasi
- Restoran
- Tempat parkir
- Toilet

robotstxt: allowed

filter: keep


text:
Asih nu urang te woleh manjang maturan renghapna hate
Tika,anggangan akang nyawang sanajan urang pa,anggang
ti jauh akang nyungsi sanaos bari tebih
ka asih kaheman manteng dina implengan
Sawangan marengan rasa ka deudeuh tur ka heman
Ka,asih nu ngancik dina atisanubari nyimbutan dina kolbu
Sareundeuk sa igeul ,sabobot sapakayon satihang sapihandean
Silih- asah, silih-asih, silih- asuh,silih pikaheman
Dua jasad ngajadi hiji ,sarasa ,sapaneja
nyorang sagara kabagjaan
padumukan sukma kuring ,sukma salira
paranti urang pasini jangji
patali asih
mangsa beubeunah tempat bumetah
geusan urang pasini jangji
ngeudalken rasa katresna
ngendeukeun bangbaluh kalbu


text:
Jadi, sakali deui sarta pikeun pamungkas kalina, sanggeus "sepi" salila 149 warsih, Jawa Kulon nyaksian deui iring-iringan rombongan raja anu pindah tempat ti wétan ka kulon. Pikeun nuliskeun kaayaan kepindahan kulawarga karajaan bisa ditempo dina Pindahna Ratu Pajajaran.
Prabu Siliwangi Di Jawa Kulon, Sri Baduga ieu leuwih dipikawanoh kalayan ngaran Prabu Siliwangi. Ngaran Siliwangi geus kacatet dina Kropak 630 minangka lakon pantun. Naskah éta ditulis warsih 1518 sabot Sri Baduga masih hirup. Lakon Prabu Siliwangi dina sagala rupa vérsina nu intina carita inohong ieu jadi raja di Pakuan. Kajadian éta ti sagi sajarah hartosna waktu Sri Baduga miboga kakawasaan anu sarua badagna jeung Wastu Kancana (akina) landian Prabu Seungit (nurutkeun tetempoan para pujangga Sunda).
Nurutkeun talari lila, jelema ajrih atawa henteu kaci nyebutkeun gelar raja anu saéstuna, mangka juru pantun memopulerkan sebutan Siliwangi. Kalayan ngaran éta pisan manéhna dipikawanoh dina pustaka Sunda. Wangsakerta ogé ngungkabkeun yén Siliwangi lain ngaran pribadi, manéhna nulis:
"Kawalya ta wwang Sunda lawan ika wwang Carbon mwang sakweh ira wwang Jawa Kulwan anyebuta Prabhu Siliwangi raja Pajajaran. Dadyeka dudu ngaran swaraga nira". (Ngan urang Sunda sarta urang Cirebon sarta kabéh urang Jawa Kulon anu nyebutkeun Prabu Siliwangi raja Pajajaran. Jadi ngaran éta lain ngaran pribadina).Mangsa ngora Wayah ngorana Sri Baduga kaceluk minangka ksatria pemberani sarta tangkas, komo hiji-hijina anu kungsi ngéléhkeun Ratu Japura (Amuk Murugul) wayah bersaing memperbutkan Subanglarang (pamajikan kadua Prabu Siliwangi anu ngagem agama Islam).
Dina sagala rupa hal, jelema sazamana kainget ka kagedean mendiang buyutna (Prabu Maharaja Lingga Buana) anu gugur di Bubat anu digelari Prabu Seungit. Ngeunaan hal éta, Pustaka Rajyarajya i Bhumi Nusantara II/2 ngungkabkeun yén urang Sunda nganggap Sri Baduga minangka gaganti Prabu Seungit, minangka silih anu geus leungit. Naskahnya ngeusi kieu (hartina waé):
"Di medan perang Bubat, manéhna loba membinasakan satruna alatan Prabu Maharaja pohara ngawasa élmu pakarang sarta mahér berperang, henteu daék nagarana diparéntah sarta dijajah batur. Manéhna wani nyanghareupan pasukan badag Majapahit anu dipingpin ku sang Patih Gajah Mada anu jumlahna henteu terhitung. Ku alatan éta, manéhna babarengan kabéh pengiringnya gugur henteu cangkaruk. Manéhna sok ngarep-ngarep kamakmuran sarta karaharjaan hirup rahayatna di sakumna bumi Jawa Kulon. Kemasyurannya nepi ka ka sawatara nagara di pulo-pulo Dwipantara atawa Nusantara ngaranna anu séjén. Kemashuran Sang Prabu Maharaja membangkitkan (rasa reueus ka) kulawarga, menteri-menteri karajaan, angkatan perang sarta rahayat Jawa Kulon. Ku alatan éta, ngaran Prabu Maharaja mewangi. Saterusna manéhna di sebut Prabu Seungit. Sarta turunanana tuluy disebut kalayan ngaran Prabu Siliwangi. Demikianlah nurutkeun penuturan urang Sunda".
Tah, urang Sunda henteu nengetan béda ieu ku kituna nganggap Prabu Siliwangi minangka putera Wastu Kancana (Prabu Anggalarang). Tapi dina Carita Parahiyangan disebutkeun yén Niskala Wastu Kancana éta téh "seuweu" Prabu Seungit. Naha Déwa Niskala (ayah Sri Baduga) diliwat? Ieu disebabkan Déwa Niskala ngan jadi pangawasa Galuh. Dina hubungan ieu inohong Sri Baduga memang penerus "langsung" ti Wastu Kancana. Nurutkeun Pustaka Rajyarajya I Bhumi Nusantara II/4, ayah sarta mitoha Sri Baduga (Déwa Niskala sarta Susuktunggal) ngan boga gelar Prabu, sedengkeun Jayadewata boga gelar Maharaja (sarua kawas akina Wastu Kancana minangka pangawasa Sunda-galuh).
Ku kituna, kawas dikedalkeun Amir Sutaarga (1965), Sri Baduga éta dianggap minangka "silih" (gaganti) Prabu Seungit Wastu Kancana (ku Pangeran Wangsakerta disebut Prabu Wangisutah). "Silih" dina pengertian kakawasaan ieu ku para pujangga babad anu saterusna ditanggapi minangka pergantian generasi langsung ti ayah ka anak ku kituna Prabu Siliwangi dianggap putera Wastu Kancana.
.
Pustaka Nagara Kretabhumi parwa I sarga 2. Naskah ieu nyaritakeun, yén dina tanggal 12 bagian caang bulan Caitra warsih 1404 Saka, Syarif Hidayat ngeureunkeun pengiriman upeti anu sakuduna di bawa saban warsih ka Pakuan Pajajaran. [Syarif Hidayat masih incu Sri Baduga ti Lara Santang. Manéhna dijadikeun raja ku uana (Pangeran Cakrabuana) sarta jadi raja merdika di Pajajaran di Bumi Sunda (Jawa Kulon)] Sabot éta Sri Baduga cikénéh menempati karaton Sang Bhima (saméméhna di Surawisesa). Saterusna diwartakeun, yén pasukan Angkatan Sagara Demak anu kuat aya di Palabuhan Cirebon pikeun menjada kamungkinan datangna serangan Pajajaran.
Tumenggung Jagabaya reujeung 60 anggota pasukanana anu dikirimkeun ti Pakuan ka Cirebon, henteu nyaho kehadiran pasukan Demak di ditu. Jagabaya teu berdaya nyanghareupan pasukan gabungan Cirebon-demak anu jumlahna pohara badag. Sanggeus berunding, pamustunganana Jagabaya menghamba sarta asup Islam.
Kajadian éta membangkitkan kaambek Sri Baduga. Pasukan badag geura-giru disiapkeun pikeun narajang Cirebon. Tapi pengiriman pasukan éta bisa dicegah ku Purohita (pendeta pangluhurna) keraton Ki Purwa Galih. [Cirebon nyaéta wewengkon warisan Cakrabuana (Walangsungsang) ti mitohana (Ki Danusela) sarta wewengkon sakurilingna diwarisi ti akina Ki Gedeng Tapa (Ayah Subanglarang).
Cakrabuana sorangan dinobatkan ku Sri Baduga (saméméh jadi Susuhunan) minangka pangawasa Cirebon jeung gelar Sri Mangana. Alatan Syarif Hidayat dinobatkan ku Cakrabuana sarta ogé masih incu Sri Baduga, mangka ékol pembatalan penyerangan éta bisa ditarima ku pangawasa Pajajaran].
Tah kitu kaayaan anu disanghareupan Sri Baduga dina mimiti mangsa pamaréntahanana. Bisa dimaklumi naha manéhna mencurahkan perhatian ka pembinaan ageman, pembuatan parit pertahanan, nguatkeun angkatan perang, nyieun jalan sarta nyusun PAGELARAN (formasi tempur). [Pajajaran nyaéta nagara anu kuat di darat, tapi lemah di sagara.
Nurutkeun asal Portugis, di sakumna karajaan, Pajajaran ngabogaan kira-kira 100.000 soldadu. Raja sorangan ngabogaan pasukan gajah saloba 40 buntut. Di sagara, Pajajaran ngan ngabogaan genep buah Kapal Jung 150 ton sarta beberaa lankaras (?) pikeun kapentingan perdagangan antar-pulaunya (waktu éta perdagangan kuda jenis Pariaman ngahontal 4000 buntut/tahun)]. Kaayaan beuki rangkeng sabot hubungan Demak-cirebon beuki dikukuhkan kalayan perkawinan putera-puteri ti kadua belah pihak. Aya opat pasangan anu dijodohkan, nyaéta:
Pangeran Hasanudin jeung Ratu Ayu Kirana (Purnamasidi). Ratu Ayu jeung Pangeran Sabrang Lor. Pangeran Jayakelana jeung Ratu Pembayun. Pangeran Bratakelana jeung Ratu Ayu Wulan (Ratu Nyawa).
Perkawinan Pangeran Sabrang Lor landian Yunus Abdul Kadir jeung Ratu Ayu lumangsung 1511. Minangka Senapati Sarjawala, panglima angkatan sagara, Karajaan Demak, Sabrang Lor pikeun samentara aya di Cirebon.
Persekutuan Cirebon-demak ieu pisan anu pohara mencemaskan Sri Baduga di Pakuan. Warsih 1512, manéhna ngutus putera makuta Surawisesa menghubungi Panglima Portugis Alfonso d'Albuquerque di Malaka (sabot éta cikénéh gagal ngarebut Palabuhan Pasai atawa Samudra Pasai). Sabalikna usaha Pajajaran ieu geus ogé meresahkan pihak Demak.
Pangeran Cakrabuana sarta Susuhunan Jati (Syarif Hidayat) tetep ngahormatan Sri Baduga alatan unggal minangka ayah sarta aki. Ku alatan éta mumusuhan antara Pajajaran jeung Cirebon teu nepi ka ngaruntagkeun sektor-sektor pamaréntahan. Sri Baduga ningan teu pati gumbira ningali layeutna hubungan Cirebon-Demak anu teuing, lain ka Karajaan Cirebon. Ka Islam, manéhna sorangan henteu ngewa, alatan salah saurang permaisurina, Subanglarang, nyaéta saurang muslimah sarta katilu anakna -- Walangsungsang landian Cakrabuana, Lara Santang, sarta Raja Sangara -- diidinan saprak leutik nuturkeun ageman indungna (Islam).
Alatan mumusuhan henteu nerus ka arah pertumpahan getih, mangka séwang séwang pihak bisa ngamekarkeun kaayaan dina nagarina. Tah kitu, pamaréntahan Sri Baduga digambarkeun minangka jaman karaharjaan (Carita Parahiyangan). Tome Pires milu nyatet kamajuan jaman Sri Baduga kalayan koméntarna : "The Kingdom of Sunda is justly governed; they are true nga" (Karajaan Sunda diparéntah kalayan adil; maranéhanana nyaéta jalma-jalma jujur).
Ogé diwartakeun kagiatan perdagangan Sunda jeung Malaka nepi ka kapuloan Maladewa (Maladiven). Jumlah "pedes" bisa ngahontal 1000 bahar (1 bahar = 3 pikul) sataun, komo hasil tammarin (asem) disebutkeunana mahi keur ngeusian muatan 1000 kapal.
Naskah Kitab Waruga Jagat ti Sumedang sarta Pancakaki Masalah karuhun Kabeh ti Ciamis anu ditulis dina abad ke-18 dina basa Jawa sarta hurup Arab-pegon masih nyebutkeun mangsa pamaréntahan Sri Baduga ieu jeung mangsa gemuh Pakuan (kamakmuran Pakuan) ku kituna teu matak olohok lamun ngan Sri Baduga anu saterusna diabadikan kelunguhanana ku raja gagantina dina jaman Pajajaran.
Sri Baduga Maharaja landian Prabu Siliwangi anu dina Prasasti Tambaga Kebantenan disebut Susuhuna di Pakuan Pajajaran, maréntah salila 39 warsih (1482 - 1521). Manéhna Kasebut sacara anumerta Sang Lumahing (Sang Mokteng) Rancamaya alatan manéhna dipusarakan di Rancamaya. (Ti sababraha sumber)


text:
Bagi adik-adik khususnya warga Jawa Barat yang duduk di bangku SMP, SD, SMA yangs edang mencari contoh pidato bahasa sunda, atau siapapun anda baik itu pengurus organisasi, aktifis LSM, tokoh masyarakat, pegawai, pengusaha yang sedang mencari contoh pidato bahasa Sunda tentang memperingati hari Ibu, maka pada kesempatan kali ini Mamen berikan contoh pidato singkat Mieling hari Ibu dina bahasa sunda. Mudah-mudahan Mamen berharap bahwa contoh pidato dibawah ini bisa menjadi acuan untuk materi pidato yang akan anda bawakan di depan publik nantinya, yang mana anda tidak harus menyampaikan pidato ini saklek seperti yang tertera dibawah inim melainkan anda bisa memodifikasinya atau mengeditnya dengan bahasa Anda sendiri, dan sesuai dengan karakter/gaya anda ketika berbicara didepan publik. Sekali lagi ini dia contoh pidato bahasa sunda tentang memperingati hari Ibu yang mudahh-mudahan bermanfaat bagi Anda semua. Hayu urang ngamumule bahasa urang sadayana nyaeta bahasa sunda.
Assalamu'alaikum, Wr Wb
Ibu-ibu, saderek sadayana anu ku sim kuring dimulyakeun. Langkung tipayun mangga urang sami-sami manjatkeun pujisareng syukur ka hadirat Allah SWT, nu parantos ngalimpahkeun rahmatNa, sahingga dina dinteun ieu para Ibu sareng saderek sadayana parantod tiasa nyokongan waktos nunda mangsa tina kasibukan rumah tanggana kanggo ngahadiran pertemuan ieu.
Dina dinten ieu, tanggal 22 Desember ngarupikeun hiji dinten anu ngandung sajarah pikeun para wanita khususna kamu Ibu Indonesia. Ari lahirna hari Ibueta dina hakekatna sami sareng tujuan Sumpah Pemuda, nyaeta ngagalang persatuan jengg kesatuan Bangsa. Ku sabab kitu lahirna oge sababaraha bulan saparantos na lahirna sumpah pemuda, nyaeta tanggal 22 Desember 1928. Ku ayana kongres anu diayakeun dina tanggal 22 dugi ka 25 Desember 1928 di Yogyakarta, para wanita Indonesia ngagaduhan tekad ngahijikeun diri dina hiji wadah, dina harti hiji kasatuan anu bulued nyaeta warnita Indonesia. Anu mana samamehna masih paburencay dina kelompok masing-masing di saban daerah. Masalah eta anu ngarupakeun awal timbulna gagasan pamarentah pikeun netapkeun tanggal 22 Desember eta sebagi Hari Ibu.
Memang hari Ibu ieu ngagaduhan kacenderungan ngeunaaan masalah-masalah anu aya sangkut pautna sareng dunya kaibuan, dimana Ibu ngarupakeun ibu ti para putrana di lebet kulawarga sareng Ibu di kalangan masyarakatna. Dupi kawajiban ibu salaku di kulwargana, nyaeta ngagaduhan tanggung jawab pikeun nhadidik jeng ngabina para putrana sarta ngurus jeung ngatur rumah tanggana sangkan kahontal rumah tangga anu harmonis di lingkungan kulawargana.
Sajabi ti eta kawajiban Ibu sabagi Ibu ti masyarakatna, nyaeta ngabina, masihan pangarahan ka para remaja, sangkan henteu gampil lacandak arus kamorosotan moral anu mana dina saat ieu keur ngalanda para remaja dina umumna. Kalayan harepan sangkan engke maranehna tiasa jadi pribadi-pribadi anu tanggung jawab diwaktu nu bakal datang piekuen ngabela Bangsa katut nagarana.
Dina ngayakeun peringetan atawa mieling Hari Ibu ayeuna, urang salaku kaum Ibu kacida pentingna pikeun ngilu ulubiung dinapangwangunan Nasional, sabagi pembina moral kader-kader tunas bangsa anu ngarupikeun generasi panerus jeung pewaris cita-cita luhur Proklamasi Kamerdekaan bangsa Indonesia. Kaum ibu sawadina usaha sakuat-kuatna pikeun jadi ibu pangwangunan, ngabina moral para remaja. Sakuduna jadi Ibu teladan picontoeun kaum kaum remaja dina nangtukeun nasib Bangsa jeng nagara anu saterasna.
Para saderek sadayana mung sakieu sambutan simkuring dina raraga mieling Hari Ibu, nu mudah-mudahan kaum ibu jadi peolopor dina sagala widang pangwangunan.
Wassalamu'alaikum Wr, Wb
Pidato Bahasa Sunda Memperingati Hari Ibu
Bagi adik-adik khususnya warga Jawa Barat yang duduk di bangku SMP, SD, SMA yangs edang mencari contoh pidato bahasa sunda, atau siapapun anda baik itu pengurus organisasi, aktifis LSM, tokoh masyarakat, pegawai, pengusaha yang sedang mencari contoh pidato bahasa Sunda tentang memperingati hari Ibu, maka pada kesempatan kali ini Mamen berikan contoh pidato singkat Mieling hari Ibu dina bahasa sunda. Mudah-mudahan Mamen berharap bahwa contoh pidato dibawah ini bisa menjadi acuan untuk materi pidato yang akan anda bawakan di depan publik nantinya, yang mana anda tidak harus menyampaikan pidato ini saklek seperti yang tertera dibawah inim melainkan anda bisa memodifikasinya atau mengeditnya dengan bahasa Anda sendiri, dan sesuai dengan karakter/gaya anda ketika berbicara didepan publik. Sekali lagi ini dia contoh pidato bahasa sunda tentang memperingati hari Ibu yang mudahh-mudahan bermanfaat bagi Anda semua. Hayu urang ngamumule bahasa urang sadayana nyaeta bahasa sunda.


text:
Medal Perda (Peraturan Daérah) ngeunaan ngeunaan prak-prakan maké, miara, sarta ngamekarkeun basa, sastra, jeung aksara Sunda mangrupa salah sahiji wangun tanggung jawab pulitik kana basa Sunda pikeun dilaksanakeun kawalan daria, keur ngajaga basa Sunda sangkan ulah tilem atawa pareum di lemburna sorangan. Éta hal ditétélakeun ku anggota Pansus 3 DPRD Kota Bandung, Drs Tatang Suratis, ka Manglé, sawatara waktu nu kaliwat di kantorna.
“Dugi ka danget ayeuna éta Perda téh ukur réngkolna wungkul, teu acan patos seueur dilaksanakeun. Masih kénéh seueur masarakat, utamana mah kaom inteléktual jeung pulitisi, dina gunemcaturna nganggo basa deungeun anu teu kaharti ku rayat leutik. Sok sanaos seueur nu nyarios yén éta téh pangaruh tina globalisasi, tapi saéna mah ulah dugi ka jati kasilih ku junta. Margi basa téh cicireun bangsa, leungit basana leungit ogé bangsana. Ku margi kitu, dipiharep sakumna masarakat ngiring aub ngamumulé sarta ngamekarkeun basa Sunda,” ceuk Tatang Suratis.
Dumasar kana Perda No. 08 taun 2007 ngeunaan urusan Pamaréntah Kota Bandung jeung Perda No. 15 taun 2008 ngeunaan Penyelenggaraan Pendidikan, medalna Perda ngeunaan prak-prakan maké, ngamumulé, sarta ngamekarkeun basa, sastra, jeung aksara Sunda téh, di antarana kacatet netepkeun basa Sunda minangka basa resmi salian ti basa Indonésia. Kukituna, ceuk Tatang, réngréngan pamaréntah dina mancén tugas sapopoé kudu maké basa Sunda. Malah kiwari dina kagiatan diajar jeung ngajar sarta kagiatan pendidikan pormal jeung non pormal ogé remen maké basa Sunda.
“Pon kitu deui dina saban dinten rebo, kedah ngagunakeun basa sunda dina sagala kagiatan boh kagiatan pormal boh kagiatan non pormal. Ku hal sarupi kitu dipiharep basa Sunda dipikawanoh ku balaréa. Tapi dina prak-prakanana mah jarang pisan masarakat , pangpangna di lingkungan kantor, anu ngaanggo basa Sunda dina gunem caturna,” kitu ditandeskeun ku Tatang, nu jadi anggota déwan ti Fraksi Golkar.
Tatang ogé nétélakeun, butuh tarékah anu daria pikeun ningkatkeun kasadaran masarakat pikeun maké basa Sunda dina hirup kumbuh sapopoé. Ulah nepi ka urang Sunda teu boga tanggung jawab kana kamekaran basana sorangan, nu kadituna bakal ngabalukarkeun lunturna kanyaah ka lemah cai. Lamun basa nepi ka leungit, tangtu urang Sunda moal wawuh kana diri jeung jati dirina. Salian ti masarakat umum, anu pangpentingna mah bsa Sunda téh diterapkeun kana kagiatan diajar jeung ngajar di saban tingkatan pendidikan sarta satuan pendidikan, boh pormal boh non pormal, luyu jeung kabutuhan kurikulér muatan lokal. Éta hal mangrupa mata holang dina ngahirupkeun basa , sastra, jeung aksara Sunda,anu brasna masarakat Kota Bandung bisa maké basa sunda anu merenah.
Kamekaran kahirupan anu gancang pisan robahna mangaruhan kana aturan basa nu dipaké dina genemcatur sapopoé , kualitas basa nu kiwari dipaké kacida pisan nyirorotna. Padahal basa téh boga peran nu kacida pentingna, hususna pikeun prosés tranformasi cultural. Ku alatan kitu, tanpa basa manusa mustahil mampuh miara jeung ngamekarkeun kabudayaanana. Ngaliwatan basa manusa kacida kompeténna pikeun neruskeun ajén inajén budaya pikeun generasi anubakal datang. Ku medalna éta Perda dipiharep mampuh numuwuhkeun jadi diri kasundaan anu boga ciri silih asih, silih asah, jeung silih asuh dina beungkeutan kahirupan masarakat. Ogé mampuh ngaaktulisasikeun gagasan kréatip sarta ngabina niléy-niléy tradisi dina lingkup kasundaan anu dipatalikeun jeung kahirupan sapopoé.
Basa Sunda kaasup basa étnis anu pang gedéna di Indonésia ,tapi kanyataanana ayeuna geus méh jadi basa asing, utamana mah di wewengkon pakotaan. Padahal basa, sastra, jeung aksara Sunda téh mibanda ajén anu kacida luhungna dina kahirupan sosial jeung budaya minangka warisan ti karuhun,sarta ngawangun jati diri. Ku kituna, Kudu aya tarékah jeung léngkah-léngkah anu strategis pikeun nyalametkeun—lain ngan ukur ku pamaréntah tapi ku saban pihak—ngaga tur ngamekarkeun basa Sunda.
Sok sanajan aturan anu ngatur kahirupan basa Suda geus aya réngkolna dina Perda, ngawewegan prak-prakan ngalaksanakeunana mah horéng teu gampang. Éstu butuh kasadaran sakumna pihak, lantaran pasualan basa ti waktu ka waktu terus robah luyu jeung kabutuhan.***


text:
Tatang SumarsonoEntom gancang ngaderegdeg, rék nyusul Si Panggung anu ku Kang Gilang geus dibalikkeun arahna. Gancang dicekel kadalina, bari ditepakan beuheungna. Késang Si Panggung rembes saawak-awak.
Sabot kitu, announcer ngumumkeun: “Juara kesatu... kuda nomor tujuh... Sekar Panggung! Ya, Sekar Panggung dari istal Mayang Kencana, milik Haji Tantowi..., Bandung...!”
Saharita Entom langsung susurakan. Cacak mun keur henteu nungtun kuda, jigana bakal ajrag-ajragan, atawa boa terus maksakeun koprol dina track.
Citakan I, 2007; 14,5 x 21 cm; 60 kaca; Rp 15.000,-


text:
“Nyi urang balap ngala hurang yu..!!” ceuk salaki ka pamajikannana..
“Hayu..!! ngan kira kirana akang bakal meunang kitu ngalawan abdi..!?” jawab pamajikannana.
“Ah... nyi akang mah geus puluhan taun ngala hurang teh, jadi geus apal kumaha carana.”
Teu lila der weh eta salaki jeung pamajikan téh ancrub ka walungan.
Bener pisan éta salakina teh estu ahli pisan ngalana, karék sakeudeung ogé geus loba beubeunangannana.
Salakina nanya ka pamajikannana bari ngareret : " nyi naha ngala hurang téh ngadon cicing waé, geus beubeunangan..??
Pamajikannana ngajawab : “ieu ogé keur ngala akang.. ngan can kaciri beubeunangannana..!!”
Ceuk salakina : " nyi enggeus wé lah, da sidik akang nu meunang mah " .. bari hanjat ka darat, tuluy nambrukeun hurang hasil ngalana. Bener ditingali téh, moal kurang ti satenganh kiloeun, cacakan karék sababaraha menit.
Ceuk salakina : " nyi gancang hanjat.. da ngala bari cicing kitu mah rék beubeunangan kumaha atu..!!”
Teu lila eta pamajikannana hanjat ti walungan. Ma'lum jeung salakina, éstuning teu ragab da geus biasa.
Na atuh barang salakina ningali pamajkanana hanjat, panonna mani burial buncelik semu nu kagéteun, sabab dina awakna pamajikannana mani utey hurang wungkul. Sabada digibrigeun teh, teu kurang ti sakiloeun lobana.
salakina bari olohok ngomong ka pamajikannana : " nyi.. rumasa akang éléh, teu sangka geuningan nya hurang mah resep pisan kana anu hanyir hanyir ..!! “bari seuri nyakakak..
pamajikannana nyéréngéh bari ngomong : " nya akang, matak ulah ngoa ka awéwé mah..
( punten rada cawokah sakedik ).. hahahahah


text:
MNA
Asalamualaikum wr. wb
Para hadirin anu ku simkuring di pihormat, alhamdulilah danget ieu urang sadayana tiasa pateupung lawung pa amprok jonghok, dina raraga urang mi eling kanu jadi kabersihan Jawa Barat.
Hadirin anu ku simkuring di pihormat, sakumaha anu uninga ku urang sadayana, sabaaraha kota di Jawa Barat teh tos sering kenging piala adipura ku sabab kabersihanana, endah sareng asri. Ku kituna urang sadayana keudah ngajagi kana eta kapercanteunan pamarentah ka urang sunda umumna. Tapi, aya wae masarakat sunda anu sok miceun sampah timana wae. Sabab kurangna kasadaran di diri satiap jalma ngeunaan kabersihan. Ku kituna hayu urang sing sadar kanu jadi kabersihan kususna di kota urang sorangan jeung umumna di Jawa Barat.
Hadirin anu ku simkuring di pihormat, kalintang betah janten urang sunda. Atuh teu aya lepatna lamun ku urang di jaga pasti pasti sangkan sagala rupi anu mangrupakeun kakayaan anu di piboga, ku urang di lestarikeun sangkan Jawa Barat, leuwih nanjeur, leuwih maju dina sagala widangna. Hayu urang babarengan ningkatkeun mempertahan keun Jawa Barat, kota Intan, Jawa Barat kota pangirut.
Rupina mungsakitu nu tiasa di dugikeun, bilih luhur saur bahe carek, bobo sapanon carang sapakan dina cumarios, ka sadayana neda tawakup anu kasuhan.
Wabillahi taufik walhidayah
MJW
Assalamualaikum wr. Wb
Asshaduallailahaillalah waashaduanna muhamadar rosulullah. Ama badu
Tipayun mangga urang sami-sami panjatkeun puji sareng syukur ka hadirat Allah SWT. Nu mana dina kasempatan ieu urang sadaya tiasa ngumpul dina kaayaan sehat walafiat.
Shalawat miwah salam mugi tetep dilimpahkeun ka jungjungan urang sadaya Nabi Muhammad SAW, teu hilaf ka kulawargana, sahabatna, oge ka urang sadaya salaku umatna anu Insya Allah taat kana ajarannana, Amin ya robbal alamin.
Hadirin sadaya anu kusimkuring dipihormat, nuhunkeun waktosna kanggo abdi anu ngawakilan rerencangan kanggo nyampeikeun amanat dina raraga acara perpisahan kelas genep.
Henteu karaos parantos genep taun urang aya didieu. Nu mana ayeuna puncak saleresna urang sadaya bakal papisah ti sakola ieu. Henteu hilaf abdi ngawakilan rerencangan ngahaturkeun rewu nuhun laksaketi kabingahan ka bapa sareng ibu guru anu mana tos ngajarkeun ka abdi sadaya loba hal. Mugia naon anu diajarkeun ku bapa guru sareng ibu guru ka urang sadaya tiasa dimanfaatkeun ka nu hal positif sareng aya manfaatna kanggo nusa, bangsa sareng agama. Mugi-mugi amal kasaean manah bapa miwah ibu guru kenging walesan ti Allah SWT. Amin.
Sakitu ti abdi anu ngawakilan rerencangan sadaya. Kirang lebihna neda dihapunten. Nu mana kasalahan mah milik abdi sareng kaleuwihan mah datang ti Allah SWT. Wabilahitaufik walhidayah wassalamualaikum wr.wb


text:
RAPOT WARGA
Ku : MAMAT SASMITA
Baheula,
kira-kira taun dékade 1950, waktuna samen (tina basa
Walanda examen) téh kacida
didago-dagona, lantaran mun geus samen, sakola sok tuluy peré lila, disebutna téh pakanci, atuh dina poéan samen gé di sakola téh sok ramé ku tatanggapan jeung ku nu dagang
jajanan. Indit ti imah rebun-rebun kénéh, dianteur ku bapa jeung ema bari mekel timbel, duit keur
jajan gé dibéré aya leuwihna. Dina poé samen téh sok
dibagi rapot, peunteun alus atawa goréngna
salila diajar, naék kelas
atawa hanteuna. Murid-murid nu naék kelas atawa nu lulus kacida jigrahna, hayang jajan gé sok dipupujuhkeun ku indung bapana.
Sanggeus nampa rapot sok tuluy brak dalahar murak timbel bekel ti imah, kitu wé di pakarangan sakola,
tampolanana aya nu ngampar samak sagala, da datangna lain saurang dua urang
tapi ngabubuhan sadulur-dulur ngilu.
Raraméan dina waktu samen téh sigana ti baheula mula, kabaca dina
buku Gandasari, nu medal munggaran taun 1933, maké jeung disebutkeun nanggap wayang sagala. Ari dina Rusdi
jeung Misnem mah teu disebutkeun raraméanana mah ngan disebutkeun gegedén pamaréntahan téh datang
ka sakola, tuluy nguji murid, sina maca, nulis, ngitung jeung ngagambar. Mun rapotna alus, komo mun euweuh beureuma,
sok jadi kaagul, da nu remen silih tanya jeung papada murid téh aya beureumna atawa euweuh dina
rapot.
Nyalusur kecap
rapot dina kamus basa Sunda, kapanggih dina dina Kamus Basa Sunda (Danadibrata,2006) ditulis
rapot, hartina (dicutat saujratna) hakékatna sarua hartina jeung lapor, tapi ari di Sunda mah
hartina atawa maksudna rapot téh buku
catetan di sakola hasil beubeunangan diajar tiap-tiap murid, dina jero sataun
barudak sakola narima rapot tilu kali atawa dua kali, dina rapot bisa kapanggih
pinter henteuna budak sakola. Ari dina kamus basa Sunda LBSS (citakan ka 9,
1995) ditulis rapor atawa rapot hartina buku peunteun barudak sakola nu sok
dibagikeun sakwartal sakali. Ku kituna dina ieu tulisan hartina rapot sarua
jeung rapor.
Kecap rapot
atawa rapor téh tina basa Walanda rapport, siga nu kapanggih dina buku rapor
Holandsch Inlandsche Scholen (HIS)
dina jilidna ditulis Rapport, tuluy kapanggih deui dina buku rapor Sekolah
Rakjat di Bandung dina jilidna ditulis Buku Rapor.
Demi ari
pentingna buku rapor diantarana nyaéta mangrupa dokumen tinulis murid nu oténtik, salian ti éta buku rapor gé mangrupa bukti nyata geus nepi kamana kanyaho atawa kompeténsi murid, kukituna eusi buku rapor teu meunang dirobah ku sasaha.
Kahareup mah
nu dibagi rapot téh lain
ngan sakadar murid sakola wungkul utamana di kota Bandung, tapi sakabéh warga kota Bandung disebutna rapor indeks kemasyarakatan. Sabab Walikota Kota Bandung
dina bulan Mei 2016 méré iber (dina media sosial facebook) yén unggal warga kota Bandung bakal dibagi rapot. Mun
males milu gotong royong, kerja bakti, males milu rapat di RT pasti rapotna
beureum, tapi sabalikna mun aktif jeung kontributif pasti rapotna biru, kitu cék Walikota téh.
Sebut wé nu dibagi rapot téh unggal kepala keluarga atawa jumlah
kartu keluarga (KK) nu aya di kota Bandung,
kira-kira jumlahna téh tujuh
ratus tilu puluh rébu. Mun
nyitak hiji rapot waragadna nepi ka sapuluh rébu rupiah, jumlah jamléh waragadna nepi ka tujuh milyar rupiah leuwih keur
nyitak rapot warga téh,
ambuing gedé geuning. Atuh bisi
mahal teuing waragadna mun nyitak rapot hiji sapuluh rébu rupiah
mah, urang turunkeun wé jadi lima rebu rupiah hijina, meureun jumlah jamléhna téh tilu milyar
lima ratus juta rupiah leuwih, da sakitu gé angger wé gedé, komo ieu keur pagawéan nu can karuhan
alus tungtungna, sabab ieu téh nu munggaran di sakuliah nusantara, can aya keur studi kasusna.
Nu bakal méré peunteun ka warga téh nyaéta Ketua
RT, kacipta kumaha kerungna, nyurengna bari jeung hulang huleng méméh rék trét nulis peunteun, naha beureum atawa bulao. Kudu asak-asak mikir ulah padu
trét baé bisi jadi mamala, matak riributan jeung warga.
Hubungan antara Ketua RT jeung warga lain hubungan struktural
antara atasan jeung bawahan siga di
pamaréntahan atawa
pausahaan, ieu mah hubungan sosial nu kacida logorna. Parandéné kitu nu
dipiharep téh aya rasa léah manah ti
warga, ngarti kana maksud jeung tujuan ayana rapot, Mun téa mah unggal
warga ngilu aub kana kagiatan di lingkungan sabudeureunana boh ngilu rapat RT,
boh ngilu kerja bakti, sahenteuna bisa wawuh,
daréhdéh, soméah tur uah aéh ka papada
tatangga henteu aing-aingan, meureun Ketua RT téh teu kudu kerung-kerung teuing dina méré peunteun, kari
trét nulis ku
warna bulao.
Nu
jadi patarosan naha iraha jeung kumaha mikeun rapot ka warga téh, naha siga
samen di sakola, kudu raraméan nanggap wayang, kendang penca jeung terebang?
(Dimuat dina Koran PR Rubrik Bincang Sunda Rabu 8 Juni 2016)
NYADAP KAWUNG
Ku : MAMAT SASMITA
Rupaning
pakasaban jaman baheula, miturut naskah kuna Carita Parahyangan, diantara
panyadap atawa tukang nyadap, nu dimaksud nyadap didieu teh nyadap kawung, lain
nyadap karét.
Tangkal
kawung (arenga pinnata), mun ningali junggiringna, kacida sesegna, kaciri gagahna,
malah rajeun pikagimireun. Jangkungna, nu geus dianggap déwasa, bisa nepi ka 25
m, gedéna satangkeup leuwih. Baheula aya
anggapan kawung mah teu bisa dipelak, tapi sok jadi sorangan, nu matak pelak
kawung mah sok ancal-ancalan, cenah mah nu jadi téh tina kokotor careuh, geura
bisa dibaca dina Babad Kawung. Béda deui
jeung jaman kiwari kawung gé geus dibudidayakeun.
Tangkal kawung kakara bisa disadap mun
umurna geus sapuluh taun, malah nu génjah, lantaran hadé omé, umur dalapan taun
gé geus bisa disadap. Ari dina Babad Kawung mah kakara bisa disadap mun umurna
geus dua puluh taun, kacida leuirna, lantaran tara diurus téa.
Kawung
nu di sadap sok dipasang sigay, siga tarajé, ngan awina saleunjeur, dicohak
unggal buku keur titincakan nu naék, dina Babad Kawung disebutkeun unggal kawung nu disadap kudu baé maké sigay
najan kawungna pendék. Masang sigay téh teu sagawayah, sabab sigay téh teu béda
jeung rarangkén, matak sieup kana kawung disebutna gé tarajé emas, nu masang
sigay sok ngomong kieu “Puah putih anu
raja, ulah geder ulah reuwas disangsangan tarajé omas siang kancana.”
Supaya sigay téh kuat naplok kana tangkal kawung sok dipaseuk, paseukna disebut
panteng.
Cirina
kawung geus manjing disadap, mun kembangna geus bijil tina sungapan antara
tangkal jeung kalokop palapah daun kawung. Kembang kawung nu bijil, aya kembang lalakina rajeun disebut
langari, aya deui kembang bikangna,
sabab kawung mah kaasup tangkal monosius uniseksual hartina
kembangna dina satangkal aya nu lalakina jeung aya nu bikangna. Nu disadap
diala lahangna téh tongkol, dina Babad Kawung
disebut leungeun jeunah, kembang lalakina, sedengkeun nu bikangna tara
disadap, sok diantep keur diala jadi cangkaléng.
Prak-prakan
méméh nyadap,
injuk dina palebah tongkol kudu diberesihan heula, aya pok-pokanana dina waktu
meresihan injuk, siga nu keur gunem catur “Cawéné bésér aya calik?”, dijawab ku sorangan
keneh “Aya”, “Rék ménta nganjang”, “Rampés”. “”Suka anjeun dibébék baju?, “Suka”. “Suka anjeung
disingsatkeun samping?”. “Suka.”
Sanggeus
beresih tuluy tongkol atawa leungeun jeunah téh
ditinggur, dipeupeuh lalaunan maké
paninggur (popongkol kai kira sagedé
leungeun). Salila ninggur, tongkol diayun-ayun bari ngegereyem “Nini Bagawat
Sangsri, Aki Bagawat Sangsri, ditimbul ku tepus bengkung, dipaléngpéng ku honjé gepéng. Mangka ngocor tina injuk, prék cereleng tina nyéré. Nyuruluk tina caruluk, ngarakacak
tina séngsérang…deg cereleng..deg cereleng…deg
cereleng.”
Aya deui,
kieu pokpokanana “Euleus euleus bubuy ileus, euleus kénéh tinggur kuring. Yun ayun randa bésér uwar awér, Yun ayun ka ditu laut, ka dieu
dano, ditengah talaga ngembeng. Yun ayun cawéné bésér, nyi randa bésér. Yun ayun sagara madu cai.”
Nu séjénna “Pun
kawung kangkeng kawung, kawung bingkeng ditinggur ku budak kereng,
pakereng-kereng, dek cereleng…dek cereleng…dek cereleng.”
Ditinggurna
teu meunang lila teuing, ngaheuleut dina sapoéna lan
kudu mayeng sababaraha poé. Sanggeus dikira manjing waktu,
kakara tongkol dipagas, dikeureut saeutik dina tungtungna maké péso sadap
atawa péso naon
baé asal
seukeut jeung beresih. Waktu magas gé aya
pokpokanana “Beusi putih waja putih tiba kana leungeun putih. Cep tiis
kersana Alloh, cep tiis kersaning Alloh,” atawa “Puah putih anu raja,
ulah geder ulah reuwas, ulah peurih na angen masing na cimata. Sampé taun sampé bulan.” Aya deui
kieu “Puah putih anu raja…ragrag, Kunaon?. Raheut ku kujang?”, “Lain.”
“Kunaon, ku arit?” “Lain.” Ku golok, golok gé lain sagolok-golokna, golokgok.”
Mun geus
dipagas, cai lahang nu nyakclak narétés, ditandéan ku
lodong. Supaya cai lahang teu digembrong laleur atawa sireum sok dibulen ku
lawon, “Diakeup ku kuring teu kabawa, digotong euweuh batur, tindihan baé ku baju, baju gé lain sabaju-bajuna…Eum.”
Salila nu
nyadap aya di luhur, dina tangkal kawung, supaya aman teu tikoséwad atawa
labuh sok maké tali tangkar, cék basa
ayeuna mah disebut safety belt. Tali tangkar biasana dijieun tina hoé,
dibeulitkeun kana tangkal kawung tuluy dibeulitkeun kana awak nu nyadap.
Lodong gé sok maké tali,
sangkan babari mawana, disoléndangkeun kana taktak, disebutna tali
pinti.
Lahang
beunang nyadap bisa dipolah jadi gula beureum, jadi cuka atawa wayu, wayu téh siga
tuak, mun diinum loba teuing matak mabok. Tangkal kawung téh loba
gunana, tangkalna bagian nu teuasna disebut ruyung, kacida alusna keur nyieun
iteuk atawa popongkol keur panakol, galeuhna dijieun tipung kawung. Injukna
keur hateup atawa tambang, daunna keur anyaman atawa dijieun bungkus roko, nyéréna keur
nyieun sapu nyéré atawa keur cocolok saté. Akarna
mun diolah bisa jadi tali urek, kacida liatna. Lebu pameuleuman balukangna alus
keur obat éwateun sok disebut sarérang kawung.
Ieu
tulisan téh disarungsum tina Babad Kawung jeung tina Panyadap
tulisan CM Pleyte nu kungsi dimuat dina BKI 59-1;591-647 nu medal taun 1906. Panyadap
mangsa kiwara arang langka nu maké parancah
siga di luhur, cukup ku ngadoa sangkan berekah salamet saréréa.▄
(Dimuat dina koran PR Rubrik Kalam Senin 5 September 2016)


text:
Manik Sundayana
WARISAN BUHUN
Sapoé saméméh maot Ki Ardasim méré wasiat lisan heula ka anakna nyaéta Ki Jasiman. Kieu pokna :
"Ujang, lamun geus nepika ugana, sabérésna mulasara layon abah, pék geura gali taneuh handapeun tangkal alpuket. Ati-ati ngagalina bisi ruksak nu diruangna. Ku abah geus dicirian. Tong loba tatanya !"
Pondokna catur nya Ki Jasiman ngalaksanakeun sakumaha wasiat bapana. Sanggeus digali inyana manggih kotak leutik tina palastik. Dina jero éta kotak aya bungkus palastik deui nu dieusi amplop. Dijero amplop aya surat nu unina kieu :
"Anaking, bapa mah jalma malarat, ngan ukur bisa ngawariskeun ocon samodel kieu. Wayahna meuli amplop nu anyar, asupkeun deui ieu surat kana amplop. Tah lamun engké silaing ogé malarat siga bapa, wariskeun deui ocon samodél kieu. Tah ulah poho saméméh diasupkeun kana amplop silaing kudu néken heula."
Di bagian handap éta surat geus aya tanda tangan atawa tékenan nu lobana opat. Atuh Ki Jasiman garo-garo teu ateul da kudu jadi nu kalima méré tanda tangan.


text:
Aseupan, parabot paranti nyeupan, dijieun tina awi nu dianyam.
Ayakan, parabot pikeun ngala lauk atawa ngayak, dijieunna tina
awi dianyam carang.
Baki, parabot paranti ngawadahan geulas atawa kéler mun nyuguhan sémah, dijieun tina kai atawa beusi
Bakul, paranti wadah béas atawa sangu, dijieun tina awi.
Baskom, parabot paranti wawadahan: béas, sangu, dahareun, jsb. Dijieun tina kaléng/alumunium bisa ogé tina bahan palastik.
Boboko, parabot paranti wadah béas, sangu, jsb. Dijieun tina awi
Céntong, dijieun tina kai, paranti nyiuk sangu.
Cécémpéh, nyiru leutik paranti napikeun béas atawa moé kadaharan. Dijieun tina awi.
Centing, dijieun tina taneuh, paranti wadah uyah.
Cewo, dijieun tina taneuh beureum, paranti meuleum uyah guruntulan supaya lemes.
Coét jeung mutu, mutu dijieun tina kai atawa batu, coét dijieun tina taneuh, kai, atawa batu, parabot paranti nyambel.
Cukil, dijieun tina kai atawa awi, paranti nyiuk sangu.
Cumbung, dijieun tina awi, parabot paranti wadah sangu nu kariaan.
Didingkil/jojodog, dijieun tina kai, paranti diuk di hareupeun hawu.
Dingkul, parabot paranti wadah sangu atawa wadah béas.
Dulang jeung hihid, dulang dijieun tina kai, paranti ngakeul atawa nyieun ulén; Hihid dijieun tina awi, paranti ngahihidan sangu, jsb.
Emuk jeung cangkir, dijieun tina séng atawa kaléng, parabot paranti wadah cai.
Gayung/siwur, dijieun tina batok kalapa, paranti nyiuk cai tina buyung, tina sééng jst.
Gentong/buyung, dijieun tina taneuh, paranti wadah cai atawa béas.
Halu, dijieun tina kai, paranti nutu.
Hawu, dijieun tina taneuh atawa semén, paranti mirun seuneu di dapur keur ngasakan kadaharan atawa naheur cai.
Jodang/ayakan gedé, dijieun tina hinis awi, paranti moé opak, ranginang, kéré, jst.
Jubleg, dijieun tina kai atawa batu, paranti nipung.
Jubung, dijieun tina awi, parabot paranti nyimpen aseupan nu eusian.
Kalo, dijieun tina anyaman kawat atawa kai, paranti ngayak tipung.
Kameuti/kameron, dijieun tina anyaman daun gebang, paranti wawadahan mun indit-inditan ka leuweung.
Kastrol, dijieun tina beusi, paranti ngaliwet atawa naheur cai.
Katél, dijieun tina beusi, paranti gurang-goréng.
Kélé, dijieun tina ruas awi nu aya bukuan, paranti ngala cai di pasisian.
Kekeb, dijieun tina awi, paranti nutupan aseupan lamun nyangu atawa nyeupan kadaharan.
Kekeba/tingkem, dijieun tina anyaman awi, paranti mawa oléh-oléh.
Kempis, dijieun tina awi, paranti wadah lauk lamun nguseup atawa ngecrik
Kendi, dijieun tina taneuh, paranti wadah cai.
Koja, dijieun tina anyaman hoé, paranti wawadahan mun indit-inditan ka leuweung.
Kolanding, dijieun tina anyaman awi, paranti wawadahan lamun barang ala, saperti buah, kopi, jst.
Korang, dijieun tina awi, paranti wadah lauk.
Kukuran, dijieun tina kai maké séng, paranti ngerok kalapa nu geus dibeulah.
Leukeur, dijieun tina awi atawa sapu paré, paranti nunda sééng, pariuk, jst. sangkan teteg.
Lisung, dijieun tina kai, paranti nutu.
Lodong, dijieun tina ruas awi gombong, paranti lahang atawa cai.
Lulumpang, dijieun tina batu, kai atawa beusi, paranti nutuan kopi, sambara jst.
Nyiru, dijieun tina awi, paranti napi bangsal, béas jst.
Pangarih, dijieun tina kai, pranti ngarih atawa ngakeul sangu.
Parud, dijieun tina kai maké kawat, paranti marud kalapa.
Pipiti, dijieun tina anyaman awi, paranti wadah sangu jeung deungeuna bagikeuneun, biasana di nu kariaan.
Piring, dijieun tina beling, kaléng, atawa poslén, paranti wadah sangu atawa kadaharan.
Poci, dijieun tina taneuh, séng atawa beling, paranti nyeduh cientéh.
Rampadan, dijieun tina kuningan, paranti mawa susuguh.
Ranggap, dijieun tina awi, paranti kurung hayam.
Rantang, dijieun tina alumunium, paranti mawa sangu atawa kaolahan.
Said (boboko gedé), dijieun tina awi, paranti wadah sangu atawa béas.
Saji, dijieun tina awi, paranti wadah kadaharan.
Salang, dijieun tina tambang, awi, atawa hoé, paranti nyimpen boboko sangu atawa paranti mawa barang maké rancatan.
Sééng, dijieun tina kaléng, paranti nyangu, nyeupan atawa ngulub beubeutian jsb.
Sendok, dijieun tina kaléng atawa alumunium, paranti nyéndokan dahareun.
Sésérok, dijieun tina séng atawa kaléng, paranti nyait gogoréngan.
Sinduk, dijieun tina batok kalapa jeung kai, paranti nyiu sayur, jeung dahreun séjén nu ngandung cai.
Songsong, dijieun tina ruas awi, paranti niup seuneu di hawu.
Talenan, dijieun tina kai, paranti las kurat-keureut di dapur.
Tampir, (nyiru gedé), dijieun tina anyaman awi, paranti napi, moé opak, jst.
Tampolong, dijieun tina kaléng atawa kuningan, paranti wadah luah nu keur nyeupah.
Téko, dijieun tina kaléng, atawa alumunium, paranti wadah cai.
Téténong, dijieun tina anyaman awi, paranti nyimpen deungeun sangu.
Tolok, paranti wadah dagangan siga tolombong maké soko jeung turub.
Tolombong, dijieun tina anyaman awi, paranti wawadahan mun barang ala.
Tomo jeung pariuk, dijieun tina taneuh beureum, paranti ngangeun, mindang, jsb.
Undem, dijieun tina batok, paranti naker béas/gabah.
Parako, dijieun tina palupuh maké taneuh, tempat nyimpen hawu sangkan ulah kahuruan.
Sair, dijieun tina anyaman awi, paranti ngala lauk.
Sangrayan, dijieun tina taneuh, paranti nyangray suuk, kacang, jsb.
Undem, dijieun tina batok, naker béas/gabah.


text:
Dédé Yusuf
Dédé Yusuf Macan Effendi (éjahan asli: Dede Yusuf Macan Effendi, gumelar di Jakarta, Indonésia, 14 Séptémber 1966; umur 50 taun) atanapi leuwih katelah salaku Dédé Yusuf nyaéta saurang aktor Indonésia sareng pulitikus.[rujukan?] Anjeunna ogé janten anggota Déwan Perwakilan Rahayat Indonésia ti PAN période 2004-2009, jeung ayeuna minangka Wakil Gubernur Propinsi Jawa Kulon période 2008-2013.[rujukan?] Anjeunna ngalih ka Partéy Démokrat, dina pamilihan umum Gubernur Jawa Kulon 2013. [rujukan?]
Tumbu kaluar[édit | édit sumber]
- (id) Loka Dede Yusuf
- Filmografi di IMDB jeung CITWF


text:
Kedok
Kedok atawa topéng nyaéta tutup beungeut, biasana dijieun tina kai anu diukir. mangrupa beungeut hiji tokoh boh tokoh wayang atawa nu séjénna nu dipaké ku juru tari atawa pamaén dina waktu pintonan Ibing Topéng. Panari atawa pamaén maké kedok ku cara ngégél kulit anu dipaku dina kai ditukangeun baham éta kedok. Kai éta nu dipaké pikeun nyieun kedok ngahaja dipilih anu hampang tur seratna lemes. biasana nu dipaké téh kai jaran atawa kai waru. Dina dadasarna kedok biasana dihias ku ornamén-ornamén.[1] Upamana dina topéng Cirebon, ornamén nu mindeng katémbong téh nyaéta motip kembang layang dina taar dina kedok tokoh panji atawa Samba, motip beulah kupat minangka hiasan taar atawa buuk dina topéng nu watekna gagah. Ornamén téh sajaba ti dékorasi, ogé méré tekenan éksprési watekna.[1] Sanggeusna diukit, tuluy dicét luyu jeung watek tokoh anu pakait. Warna anu digunakeun ogé ngalambangkeun watek jeung pasipatanana deui, upamana warna bodas ngalambangkeun kasucia, kapolosan, digunakeun pikeun ngecét topéng Panji.[1] Pulas beureum ngalambangkeun napsu angkara, amarah, kasarakahan, dipaké pikeun ngecét kedok Klana, jsté.[1]
Warna-warna pikeun kedok-kedok utama geus dibakukeun sacara tradisional.[1] Aya opat rupa watek kedok dina topéng Cirebon, nyaéta (1) Liyepan atawa Leyepan nu watekna lemes, daréhdéh, saperti Panji jeung Pamindo; (2) Lanyapan atau ladak nu watekna lemes tapi gumbira, gerakanna lincah, saperti Samba atawa Rumyang; (3) Ponggawa, watekna gagah saperti Patih jeung Tumenggung; (4) Danawa, sipatna kasar, sarakah, angkara, saperti Klana atau Ruwana (Rahwana).[1] Upama ditilik tina wangun panonna kabagi kana opat rupa: (1) Liyepan, wangun matana sipit kawas nu tunduh, méh nutup, kawas siki paré; (2) Lanyapan, wangun matana kabuka tapi ngan saeutik kawas siki bonténg; (3) Kedelin, wangun panon kabuka kawas kacang kadelé, buleud; jeung(4) Pentelengan, wangun panon buleud badag, bolotot. Pikeun kedok-kedok wayang nu digunakeun dina pagelaran wayang topéng, wangunna niru wangun wayang.[1] Hususon kedok bodor jeung Semar, wangunna ngan sapotong, nepi ka pamaénna bisa cacarita (dina topéng séjénna mah henteu sabab kudu ngégél tali pameungkeut kedok). Pangrajin topéng nu kawentar di antarana Royani jeung Sadriya.[1]


text:
Faktor daya
Faktor daya dina sistim daya listrik AC nyaéta ''rasio'' (babandingan) antara daya nyata jeung daya nu katempo, niléyna antara 0 tepi ka 1 (sakapeung ditulis dina perséntase, contona .5 pf = 50% pf). Daya nyata nyaéta kapasitas sirkuit keur ngalakukeun pagawéan dina hiji wanci tinangtu. Daya nu katempo nyaéta hasil tina ngalikeun arus jeung tegangan sirkuit. Alatan énergi nu disimpen dina beban sarta malik deui kana sumberna, atawa alatan beban non linier nu ngaruksak wangun gelombang arus nu asalna tina hiji sumber, daya nu katempo bisa leuwih gedé tibatan daya nyatana. Beban nu faktor dayana leutik nyababkeun ngaronjatna karugian dina sistim distribusi daya sarta nyababkeun naékna ongkos énergi.
Daptar eusi
Faktor daya dina sirkuit linier[édit | édit sumber]
Dina hiji sirkuit AC resistif murni, wangun gelombang tegangan jeung arus baris saléngkah (safase), ngarobah polaritasna babarengan dina unggal siklusna. Nalika aya beban reaktif, saperti lamun maké kapasitor atawa induktor, nyimpen énergi dina beban ngahasilkeun béda wanci antara wangun gelombang arus jeung tegangannana. Énergi nu disimpen ieu malik deui kana sumberna sarta henteu tepi kana beban. Hiji sirkuit nu faktor dayana leutik bakal maké arus leuwih gedé keur mindahkeun sajumlah daya nyata tibatan sirkuit nu faktor dayana gedé.
Sirkuit nu ngandung élemén panas résistif murni (lampu filamén, pamanas strip, kompor listrik, jeung sajabana) boga faktor daya 1.0. Sirkuit nu ngandung élemén induktif atawa kapasitif (ballast lampu, motor, jsb.) mindeng boga faktor daya sahandapeun 1.0. Contona, dina sirkuit lampu listrik, ballast faktor daya normal (normal power factor, NPF) ilaharna boga niléy (0.4) - (0.6). Ballast nu faktor dayana leuwih gede tibatan (0.9) dianggap ballast faktor daya luhur (high power factor ballasts, HPF).
Pentingna faktor daya téh alatan kanyataanana yén pausahaan utilitas nyadiakeun daya ka konsumen dina volt-ampere, padahal ngitung tagihannana dina watt. Faktor daya sahandapeun 1.0 nyababkeun perluna ngabangkitkeun leuwih tina volt-ampere minimum nu perlu keur nyadiakeun daya nyata (watt). Hal ieu nambah ongkos keur ngabangkitkeun jeung transmisi. Contona, lamun faktor daya bebanna 0.7, daya katempona bakal 1.4 kalieun daya nyata nu dipaké ku beban. Arus line dina sirkuit ogé bakal 1.4 kalieun arus nu diperlukeun lamun power faktorna 1.0, sahingga karugian dina sirkuit bakal ngalipet dua (sabab proporsional jeung kuadrat arus). Minangka alternatif, sakabéh komponén sistim siga generator, konduktor, transformator, jeung switchgear bakal nambah ukuran (jeung ongkosna) pikeun mawa arus nu leuwih gedé.
Faktor daya nu hade dianggap leuwih gede batan 90 tepi ka 95%. Pausahaan nu nyadiakeun daya biasana nambahkeun ongkos ka nu marake nu faktor dayana sahandapeun wates tinangtu, nu ilaharna 90 tepi ka 95%. Insinyur mindeng katarik ngeunaan faktor daya dina hiji beban minangka salasahiji faktor nu mangaruhan efisiensi transmisi daya.
Definisi jeung itungan[édit | édit sumber]
Aliran daya AC boga tilu komponen: daya nyata (P), nu diukur dina unit watt (W); daya nu katempo (S), diukur dina unit volt-ampere (VA); jeung daya reaktif (Q), diukur dina unit volt-ampere reaktif (VAr).
Faktor dayana didefinisikeun minangka:
- .
Lamun wangun gelombangna sinusoidal sampurna, P, Q jeung S bisa dikedalkeun minangka vektor nu ngawangun hiji segitilu vektor saperti kieu:
Lamun nyaeta juru fase antara arus jeung tegangan, mangka faktor dayana sarua jeung , sarta:
Sabab hjianana tetep, faktor daya sacara definisi mangrupakeun nomer tanpa dimensi antara 0 jeung 1. Lamun faktor dayana 0, energi nu ngalir sagemblengna reaktif, tur energi nu kasimpen dina beban bakal malik kana sumberna dina unggal siklus. Laun faktor dayana 1, sakabeh energi tina sumber dipake ku beban. Faktor daya biasana dinyatakeun minangka "miheulaan" (leading) atawa "pandeurieun" (lagging) pikeun nuduhkeun tanda juru fase, leading nunjukkeun tanda negatif.
Lamun beban resistif murni dihubungkeun kana sumber daya, arus jeung tegangan bakal robah polaritasna babarengan, faktor dayana bakal hiji (1), tur energi listrikna bakal ngalir saarah dina jaringan dina unggal siklusna. Beban induktif kawas trafo jeung motor (sagala rupa beulitan) make daya reaktif nu wangun gelombang arusna katinggaleun ku tegangan. Beban kapasitif kawas bank kapasitor atawa kabel nu dikubur ngabangkitkeun daya reaktif nu fase arusna miheulaan tegangan. Dua tipe beban ieu bakal nyerep energi dina sabagean siklus AC, nu disimpen dina widang magnetik atawa elektrikna divais, sarta ngan bisa mulangkeun energina deui kana sumber dina sesa siklusna.
Contona, keur meunangkeun 1 kW daya nyata lamun faktor dayana hiji, 1 kVA daya katempo kudu dipindahkeun (ditransfer) (1 kW ÷ 1 = 1 kVA). Lamun niley faktor dayana leutik, daya katempo nu kudu ditransfer kudu leuwih gede deui lamun heug hayang meunangkeun daya nyata nu sarua. Keur meunangkeun 1 kW daya nyata lamun faktor dayana 0.2, kudu transfer daya katempo 5 kVA (1 kW ÷ 0.2 = 5 kVA).
Mindeng yen faktor daya hiji sistim bisa di-adjust sangkan ngadeukeutan hiji. Praktek kieu katelah koréksi faktor daya sarta bisa dihontal ku jalan nyaklar nyambung jeung muka bank induktor atawa kapasitor. Contona pangaruh induktif tina beban motor bisa di-offset ku cara ngahubungkeun kapasitor sacara lokal.
Komponen non-sinusoidal[édit | édit sumber]
Dina sirkuit nu ukur boga arus jeung tegangan sinusoidal, pangaruh faktor daya ukur mucunghul alatan beda fasena antara arus jeung tegangan. Sacara heureut hal ieu katelah "faktor daya nu pidah". Konsep ieu bisa digeneralisasi jadi faktor daya total, distorsi atawa sajati nu daya katempona kaasup sakabeh komponen harmonik. Hal ieu penting dina sistim daya praktis nu ngandung beban non-linier kawas panyaarah, sababaraha wangun lampu listrik, electric arc furnace, alat patri, switched-mode power supplies jeung alat lianna.
Conto penting husus nyaeta komputer pribadi nu ilaharna make switched-mode power supply (SMPS) kalayan daya output rata-rata ti 250 W tepi ka 750 W. Dumasar sajarahna, catu daya nu hargana kacida murah ieu make panyaarah gelombang pinuh basajan nu ngonduksi ukur nalika tegangan saharita utama (mains instantaneous voltage) ngaleuwihan tegangan dina kapasitor input. Hal ieu nyababkeun rasio arus input nu kacida gedena, nu nyababkeun oge faktor daya distorsi nu leutik sarta sacara potensial ngeunaan kaluarna fase jeung netral (potentially serious phase and neutral loading concerns).
Badan pangaturan siga EU geus nyetel wates harmonis minangka hiji cara keur ngahadean faktor daya. Declining component cost has hastened acceptance and implementation of two different methods. Normally, this is done by either adding a series inductor (so-called passive PFC) or the addition of a boost converter that forces a sinusoidal input (so-called active PFC). For example, SMPS with passive PFC can achieve power factor of about 0.7–0.75, SMPS with active PFC, up to 0.99, while SMPS without any power factor correction has a power factor of only about 0.55–0.65.
To comply with current EU standard EN61000-3-2, all switched-mode power supplies with output power more than 75 W must include passive PFC, at least.
A typical multimeter will give incorrect results when attempting to measure the AC current drawn by a non-sinusoidal load and then calculate the power factor. A true RMS multimeter must be used to measure the actual RMS currents and voltages (and therefore apparent power). To measure the real power or reactive power, a wattmeter designed to properly work with non-sinusoidal currents must be used.
Ngukur faktor daya[édit | édit sumber]
Power factor in a single-phase circuit (or balanced three-phase circuit) can be measured with the wattmeter-ammeter-voltmeter method, where the power in watts is divided by the product of measured voltage and current. The power factor of a balanced polyphase circuit is the same as that of any phase. The power factor of an unbalanced polyphase circuit is not uniquely defined.
A direct reading power factor meter can be made with a moving coil meter of the electrodynamic type, carrying two coils on the moving part of the instrument. The field of the instrument is energized by the circuit current flow. The two moving coils, A and B, are connected in parallel with the circuit load. One coil, A, will be connected through a resistor and the second coil, B, through an inductor, so that the current in coil B is delayed with respect to current in A. At unity power factor, the current in A is in phase with the circuit current, and coil A provides maximum torque,driving the instrument pointer toward the 1.0 mark on the scale. At zero power factor, the current in coil B is in phase with circuit current, and coil B provides torque to drive the pointer towards 0. At intermediate values of power factor, the torques provided by the two coils add and the pointer takes up intermediate positions. [1]
Digital instruments can be made that either directly measure the time lag between voltage and current waveforms and so calculate the power factor, or by measuring both true and apparent power in the circuit and calculating the quotient. The first method is only accurate if voltage and current are sinusoidal; loads such as rectifiers distort the waveforms from the sinusoidal shape.
Mnemonik[édit | édit sumber]
Murid tehnik daya biasana dititah ngapalkeun dina basa Inggris: "ELI the ICE man" atawa "ELI on ICE" – tegangan E miheulaan arus I dina induktor L, arus miheulaan tegangan dina kapasitor C.
Atawa leuwih pondokna: CIVIL – in a Capacitor the I (current) leads Voltage, Voltage leads I (current) in an inductor L.
Tempo ogé[édit | édit sumber]
Rujukan[édit | édit sumber]
- ↑ Donald G. Fink and H. Wayne Beaty, Standard Handbook for Electrical Engineers, Eleventh Edition,McGraw-Hill, New York, 1978, ISBN 0-07020974-X page 3-29 paragraph 80


text:
Agama Buddha
Buddhisme (Pali / Sansekerta: बौद्ध धर्म Bauddha Dharma) nyaéta agama jeung filsafat nu ngawengku sababaraha tradisi, kapercayaan jeung prakték, minangkaan badag dumasar kana ajaran-ajaran nu ditepikeun ku Siddhartha Gautama, umumna dipikawanoh ku Buddha (Pali / Sansekerta "hiji dihudangkeun").[1]
Déskripsi[édit | édit sumber]
Sang Buddha dumuk jeung ngajar di India timur laut sababaraha waktu antara abad ka 6 jeung 4 SM. Anjeunna diaku ku umat Buddha minangka guru kacerahkeun nu hudang atawa babagi wawasan keur ngabantuan mahluk hirup ti teu kanyahoanna (avidya)tinggal dan mengajar di anak benua India timur laut beberapa waktu antara abad 6 SM dan 4. [1] Ia diakui oleh umat Buddha sebagai guru tercerahkan yang terbangun atau berbagi wawasan.[1]
Dua cabang utama Buddhisme nu diaku: Theravada ("Sekolah Para Sesepuh") jeung Mahayana ("Kendaraan Besar"). Theravada ngabogaan umat nu luas di Sri Lanka jeung Asia Tenggara. Mahayana kapanggih di sakabéh Asia Timur jeung kaasup tradisi Tanah Murni, Zen, Nichiren Buddhisme, Buddhisme Tibet, Shingon, Tiantai (Tendai) jeung Shinnyo-en. Dina sababaraha klasifikasi Vajrayana-saperti nu dipraktekeun utamana di Tibet jeung Mongolia-diaku minangka cabang katilu, nu séjénna ngaklasifikasikeun minangka bagéan ti Mahayana.[2]
Buddhisme kalintang populer di Asia. Sekolah Buddhis loba ragemna dina sifat nu sami nyaéta ka arah “pembebasan”. Doktrin kardinal originasi gumantung kana doktrin nu umum di sakabéh ajaran Buddha ti Theravada keur Dzogchen ka sakola geus musnah [7] dasar-dasar tradisi Buddhis jeung praktekna nyaéta Tilu Permata:. Sang Buddha, Dharma (ajaran), jeung Sangha (komunitas). Nyoko kana "nyalindung di tilu permata" sacara tradisional geus jadi deklarasi jeung komitmen keur aya di jalan Buddha jeung sacara umum ngabédakeun Buddha jeung non Buddhis. Prakték-prakték séjén mungkin kaasup kana ajaran étika saperti keiu, rojongan ti komunitas biara, ngaleupaskeun cara hirup konvensional jeung jadi biara, jeung sajabana.[3]
Catetan[édit | édit sumber]
- ↑ a b "Buddhism". (2009). In Encyclopædia Britannica. Retrieved November 26, 2009, from Encyclopædia Britannica Online Library Edition.
- ↑ "Nine Yana categorisation". Rigpawiki.org. 17 Agustus 2011. Diakses pada 24 Oktober 2011.
- ↑ Lopez (1995). Buddhism in Practice. Princeton University Press. p. 16. ISBN 0-691-04442-2.


text:
Nu Fouga Zephyr ieu dibere dua konfigurasi: - "Solo" konfigurasi sareng salah sahiji pilot - "Kontrol dual" konfigurasi, nyaéta dua pilots dina papan, model ieu piloted ti jok pungkur
Sababaraha béda antara pesawat nyata jeung model ieu anu diwanohkeun nyieun pamakéan anak gampang pikeun pilot virtual:
- Nu gearwheel irung geus steerable bari Fouga nyata ieu disetir dina taneuh jeung rem - A GPS, hiji VOR / DME jeung pilot otomatis nu diwanohkeun dina boh model - Sababaraha lampu suplemén nu disimpen dina panel pikeun betah virtual ngapung (flaps, gear badarat, airbrakes)
Ngawengku dokuméntasi full di english!
Sajarah:
Teu jadi kawentar salaku-Na "grand-adi", pesawat Fouga Magister Téknik, nu Fouga Zephyr nyaéta versi angkatan laut tina Fouga. Dina awal taun limapuluhan, manajer Angkatan Laut Perancis, néangan cara nasional keur latihan pilots maranéhanana, éta pisan kabetot ku program Fouga dina kamajuan pikeun Angkatan Udara Perancis. Pérsi diadaptasi pikeun spésifikasi Angkatan Laut diwangun jeung dina 1956 Juli 31, kahiji Fouga CM170M prototipe, ngaranna "Esquif", dijieun hiber kahijina. A meuli aircrafts 30 ieu beja jeung kiriman ieu dipisah antara 1959 jeung 1961. Ieu runtuyan meuli tunggal versi pesawat ieu, diganti ngaranna CM175 "Zephyr" saluyu jeung aircrafts Angkatan Laut Perancis séjén dina waktu ieu (Aquilon, Alize) ngagunakeun ngaran angin '. Komo deui Fouga Zephyr ieu dipaké ku Angkatan Laut Perancis, utamana jeung Foch jeung operator Clemenceau. Salila leuwih ti tilu puluh taun, Zephyr geus dipintonkeun reliabiliti jeung katahanan qualities anak dina kaayaan dipake parna Hiji tim aerobatic ngalayang Zephyrwas dijieun di 1961 ku Perancis Angkatan Laut
ciri umum:
ciri husus airframe ngawengku hiji 110 ° sudut kukupu buntut Wingspan: 12,15m Panjang: 10,20m Jangkungna: 2,90m
Sahingga bisa hirup kalawan sarupa pisan ka pesawat Fouga Magister Téknik, nu Zephyr ieu kitu dicirikeun ku transformasi penting. Intina:
- Bala airframe - Bertulang gear badarat kaasup fungsi husus pikeun "leuwih-inflate" irung gear shock absorber - Canopies ngageser ka authorize catapult launching jeung badarat jeung canopies dibuka - Buntut hook jeung alat pikeun handing salila launching catapult - Sudut indikator serangan (BIP) pikeun control badarat carrier akurat
Nu Fouga Zephyr ngabogaan dua mesin Marbore II massa maksimum ka catapult 3450 kg dorong maksimum (permukaan laut) 400 Dan (x2) Rpm maksimum 22600 rpm
(5ource: dokuméntasi Inggris kaasup undeuran)
Models: André Chancel panels 2D jeung gauges: Jean-Pierre Langer dinamika hiber: Jean-Pierre borjuis setélan taneuh: Benoit Dubé Textures: Marc Hardouin http://restauravia.com/ panasehat Téknis: Claude Marie (urut instruktur pilot Fouga Zephyr)


text:
Panalungtikan
Panalungtikan atawa risét sering dideskripsikan minangka hiji prosés invéstigasi nu dilakukeun sacara aktif, tekun, jeung sistimatis, nu tujuannana keur manggihan, nginterpretasikeun, jeung ngarévisi fakta-fakta. Panalungtikan intelektual ieu ngahasilkeun hiji pangaweruh nu leuwih jero ngeunaan hiji kajadian, paripolah, tiori, jeung hukum, sarta muka lolongkrang keur panerapan praktis tina pangaweruh éta. Istilah ieu digunakeun ogé keur ngajéntrékeun hiji koléksi informasi menyeluruh ngeunaan hiji subjék tinamtu, tur biasana dihubungkeun jeung hasil tina hiji élmu atawa métode ilmiah. Kecap risét diserep tina kecap basa Inggris research nu diturunkeun tina basa Perancis nu harti literalna nyaéta "nalungtik kalayan tuntas".
Kriteria risét nu alus keur widang sains jeung téhnologi[édit | édit sumber]
Hiji panalungtikan anu alus ngahasilkeun:
- Produk atawa inovasi anyar nu bisa langsung dipaké ku industri (lain ukur wates prototipeu)
- Patén
- Publikasi di jurnal internasional
Rujukan[édit | édit sumber]
- (id) Kompas, Senénn, 8 Méi 2006. Teropong Opini: Iptek Indonesia. Berada di Titik Nadir, Siapa Bertanggung Jawab? Oleh: Terry Mart. Lektor Golongan IIIB pada Departemen Fisika FMIPA UI. Hal. 41.


text:
Adrian Sutil
Adrian Sutil (babar di Grafelfing, Jerman, 11 Januari 1983) nyaéta saorang pembalap Formula 1 asal Jerman nu ayeuna memperkuat tim Force India sareng Giancarlo Fisichella. Sutil ngamimitian debut F1 dina taun 2007 di tim Spyker, tur ngahasilkeun sapoin salila usum lumangsung.
Profil[édit | édit sumber]
Ti aalit, Sutil langkung dalit sareng dunya musik. Ramana asalna ti Uruguay, janten pamaen biola di Munich. Sedengkeun ibuna asli urang Jerman. Sutil ahirna langkung milih janten warga nagara Jerman, sanes Uruguay.
Dina yuswana nu 16 taun, Sutil nyobian babalapan. Tadina ku bapana, Sutil leuwih dipiharep janten pamaen musik. Tapi ahirna bapa Sutil tiasa narima kahoyong putrana.
Sutil salajengna lebet ka F3 Euroseries taun 2005, tur kantos janten rencang satim Lewis Hamilton. Taun 2006 Sutil pindah ka F3 Jepang, tur ahirna anjrunna berlabuh ka F1 di musim 2007 sareng tim Spyker, anu salajengna di akhir musim robih namina janten Force India sairing lebetna jutawan India Vijay Mallya.


text:
Tatang M. Amirin (Edisi Revisi 10 Nopermber 2016)
Ihwal Majalengka jeung Sindangkasih, lain wae bingung ku caritra sajarahna nu rada teu puguh, bari ku ngaranna deuih matak pipanasaraneun (nu seneng usil ka asal-usul).
Heug geura, iraha atuh mimiti ngadegna karajaan Sindangkasih teh? Naha bener nu ngadegkeun teh Nyi Rambut Kasih (Nyi Ambet Kasih), cenah nu rek ka Talaga nyusul dulurna tapi teu jadi da geus arislam, anjeunna alimeun lebet Islam, teras bumen-bumen di Sindangkasih ngadegkeun karajaan. Atawa, di dinya teh geus aya karajaan, Nyi Rambut Kasih teh ukur neruskeun. Teuing ah, da pabaliut kitu, bari teu aya “prasasti” nanaon, atawa “babad” nu ngalalakonkeunana.
Urang paluruh wae atuh nya ku make “elmu” kiratabasa, kira-kira SUGAN nyata”, lain kira-kira tapi nyata, tina asal-usul basana. Susuganan enya cocog. Hehehe . . . Salah teu nanaon, da ieu mah lain sajarah, ukur kiraSUtabasa, dikira-kira sugan nyata, tina basana.
Ari Sindang Kasih (Sindangkasih) teh naon atuh hartina? Hehe. Kade ah ulah make bahasa ayeuna. Sindang teh mampir, kasih teh “love.” Weuh, atuh salahna kabina-bina. Da moal cocog jeung pas. Meureun jadina teh “mampir menjalin cinta.” “Making love”?!! Hahaha . . .
Di urang teh loba pisan nya nu make kecap sindang teh. Aya Sindangkerta di Maja, Sindanglaut di Cirebon, Sindang di Indramayu, Sindangbarang di Cianjur, Sindangreret di Lembang.
Di luar Sunda aya deui nu ngagunakeun kecap sindang teh, tapi bisa jadi hartina beda jauh. Di Rejang Lebong aya Curug Sindang Kelingi di desa Sindang Jati (Sindang Jaya), Kecamatan Sindang Kelingi. Kajaba mun eta teh kapangaruhan ku urang-urangSunda nu hirah (transmigrasi) ka dinya.
Di Banjar, Kalimantan, istilah sindang teh dipake keur nyebut salah sahiji wangunan hateup imah nu disebut sindang langit (Tah ieu di handap gambarna). Masih aya keneh nu ngagunakeun sesebutan sindang teh, nya eta manuk sindang lawe. Ieu mah can kalacak gambarna, komo deui naon hartina “sindang lawe” teh.
Boh di Rejang, boh di Banjar, boh di Sunda, tetep wae eta kecap sindang teh naon wae hartina salianna ti mampir, can kapanggih.
SINDANG = SENDANG?
Di Jawa istilah nu deukeut ka sindang teh sendang. Sendang teh hartina babalongan (balong tapi teu gede pisan) nu caina teh kaluar ngaburial ti handap (cinyusu). Aslinya ti cinyusu ngaburial terus dibendung, jadi waeh babalongan, kawas Sendang Made di Jombang na gambar di handap ieu. Sendang teh biasa dipake mandi jeung “ngala cai” inumeun.
Can kalacak asal-usul dua istilah eta teh mun tina Sunda Kuno atawa Jawa Kuno (sarua Kawi) tina naon. Aya oge dina Kamus Jawa Kawi Indonesia sindang teh hartina kalakuan atawa paripolah. Euh, jadi jauh teuing matut-matutna ka sindang kasih teh, ya?!
Jadi, bisa oge Sindangkasih teh Sendangkasih (Sendang Asih). Di Sindangkasih teh aya sendang. Sendang (sindang) lain sumur. Sumur mah sumur, sendang mah babalongan cinyusu.
Di Bantul, aya lembur nu disebut Kasihan (tempat kampung “Kasongan” sentra karajinan tembikar nu kawentar tea). Di dinya teh aya sendang (babalongan cinyusu) tempat Nyi Rara Pembayun putri Pangeran Senopati, tapabrata supaya geulis kawanti-wanti bisa ngabengbat melet hate lalaki nu mana wae, nu kumaha wae, nu saluyu jeung hate. Nya sanggeus mandi jeung tatapa di dinya teh rupana jadi geulis, jeung terus meunangkeun satria gagah perkasa tur kasep langka tanding, Ki Wanabaya. Terus sendangna teh ku masyarakat disebut Sendang Pengasihan. Mun dipondokkeun mah jadi Sendang Asih.
Hihihi . . . di Sindangkasih (Sendang Asih) Majalengka mun aya sendang bisa dipake jang pangasihan, nya?! Loba cawene nu marandi di dinya supaya gampang pijodoeun. Kade, ah ulah dipake musyrik, ketah! Na’udzu billah min zalik.
AMBET = KIAMBIT?
Eh, aya keneh. Eta pas mukaan blog aya urang Sumedang panasaran ku tangkal kiambit. Atuh ambit? Bet jiga Ambet (Nyi Ambet Kasih)? Kiambit teh ngaran tangkal obat-obatan. Ngaran sejenna teh rejasa (rejoso), rajasa meureun lamu di Sunda mah (salian kiambit). Tah kawas kieu geuning tangkalna teh.
Nyi Ambet Kasih teh nyokot ngaran tina tangkal kiambit, kitu? Ilahar henteu nya nami jalmi (putri raja atawa ratu) harita tina ngaran tatangakalan? Terus kumaha gantar kakaitanana jeung “kasih”?
SINDANG = SENDANG = SEDHANG = SEDONG
Balik deui ka “sindang.” Dina caritra Cirebon aya tokoh nu disebut Ki Gedeng Sindang Kasih. Osok oge ditulisna teh Ki Gedheng Sedhang Kasih. Anakna nu awewe ngaranna teh Nyi Ambet Kasih.
Disebut Ki Gedheng Sedhang (Sindang) Kasih teh pasti (jigana, hipotesis) ku sabab cicingna di lembur Sindangkasih, Beber, Cirebon. Ngaran “karajaanna” mah lain Sindang Kasih. Jadi, aran aslina, saha, teu kasebut-sebut.
Tah, jiga lalakon Lutung Kasarung nu populer di Priangan, populerna di Banyumas mah caritra Arya Kamandaka (legenda Pasir Luhur). Banyumas teh baheulana kapan masih kawasan Karajaan Galuh, nu matak sabagian wargana jeung ngaran-ngaran lemburna ge make bahasa Sunda (kasarung, pasir, luhur). Ngan, lalakon Arya Kamandaka Lutung Kasarung, beda jeung Lutung Kasarung Purbasari Purbararang.
Jadi, Sindangkasih nu aya di Majalengka ayeuna teh, kaasup Nyi Ambet Kasih ratuna baheula, sarua jeung “dayeuhna” Ki Gedheng Sedhang (Sindang) Kasih? Atawa sarua ngaran beda jelema? Atawa . . . saenyana mah desa Sindangkasih nu aya di Majalengka teh ukur ngaran desa, teu aya patula patalina jeung karajaan Sindang Kasih jeung Nyi Rambut (Ambet) Kasih, da eta mah ayana ge di Beber Cirebon. Tapi, naha dina babad Sumedanglarang Sindangkasih dibikeun jang “panorog” ka Cirebon? (Heup, dina babad teh, naha enya ngaran wilayahna disebutna Sindangkasih? Lain Majalengka?). Tah, Lutung Kasarung Arya Kamandaka, sarua dunung, beda caritra, ari kitu teh!
Sok lah disusud sing ka puguh.
Balik deui ka sindang = sedhang (Ki Gedeng Sindang Kasih = Ki Gedheng Sedhang Kasih). Tah deukeut ka basa Jawa, nya. Sindang = sedhang = sendhang. Pas, lah, ari kitu mah. Nu disebut sindang ku urang Sunda teh sarua jeung se(n)dhang ku urang Jawa. Di Cirebon dua-dua istilah dipake, kadang kala sindang (milu letah Sunda), sok osok sedhang jeung sendang (milu letah Jawa). Aya desa Sendang di deukeut Sumber, ibukota Cirebon. Teuing aya sendangan ta henteu.
Ari Sindangkasih, Beber (Cirebon Selatan) padeukeut jeung Sindanghayu (Sindang ayu). Tah eta ge perlu disusud, aya sendangan (nu “bersejarah”) ta henteu. Aya kamungkinan Sindang (Sedhang) Kasih-na Ki Gedeng Sedhang (Sindang) Kasih teh di Beber, lain di Majalengka, nempo ka geografisna nu deukeut ka Cirebon harita.
Terus, ah, panasaran! Sindang, sendang, sedhang . . . sedong. Naon ari sedong? Pan deukeut Sindangkasih Beber teh aya Setu (situ) Sedong. Ari sedong teh kedung mun ceuk Jawa cirebonan mah, lain? Bagian leuwi nu asup (ngaguha) jeung lumayan jero.
Tah, pan sendang teh mun lain di leuwi, nya sok mangrupa gorowak na cadas, biasana aya tangkal gede nu nyimpen (nahan) cai mun usum ngijih, ngaluarkeun cinyusu mun keur halodo. Jadi, sindang, sendang, sedhang, sed(h)ong) teh mirip-mirip keneh nya.
Tah rada kaakal ayeuna mah mun di Banjar aya “sindang langit” teh. Enya pan eta teh “sosodong” hateup nu nutupan tepas imah. Jadi, sindang = sosodong. Lalangit gowah kedung di leuwi atawa sodong atawa sendang, atawa sindang, sarua rupana, nya, jiga (mangrupa) sosodong, nutupan asal usul kurucuk, kurutug, karacak, burialna cai.
Tah ieu contona Sendang Bulus Jimbung nu sohor ku kuya (bulus) belangna, di Klaten. Nu hayang sugih bisa menta ka dinya. Saratna? Daek awak barelang kawas kuya bulusna. Kuyana geus paeh, hiji. Tuh geura tingali, tangkalna geus ratusan, boa rebuan taun, jelema ge jeung akar teh rek sarua gedena. Katingal aya jalmi dina akar nuju nengo-nengo wae ngimeutan kuya. Dimana maneh teh Kuya??
Bade ka Sendang Jimbung? Mangga ke dianteur. Pan pun bojo (enya si embi) mah asli ti turunan dusun Sendang, wetaneun (tonggoheun) Sendang Jimbung ieu. Jadi, aya deui sendang saliannna sendang Jimbung ieu teh. Dusunna ge katelah dusun Sendang. Jimbung mah tetep Jimbung.
Cag lah ihwal sindang sendang teh. Wallahu a’lam.


text:
Mang 'Bos' Jas, abdi teh bade BB an sareng pun istri tapi abdi duaan teh teu gaduh BLACKBERRY na, kumaha carana? abdi teh alim nambut, rental komo deui maling mah, cing pasihan jalan kedah kumaha?
Jawab : Ceuk beja, ceunah jeung ceunah, duka gosip duka isu, duka leres duka bo'ong, saurna mah umpami hoyong gaduh hape, hoyong gonta ganti hape, boa Nokia boa Blackberry atanapi sagala merek hape anu dipikaresep, carana gampil surampil teu kedah ngegaleuh teu kedah meser. Kantun ameng we ka gunung halu, tanapi ka gunung wetan bari cecandakan kembang 7 rupi, cai 7 jet-pump, pilarian we Aki Gadget.......wartoskeun we.. simkuring hoyong NYEGIK HAPE.....hehehe..
08579719XXXX
Hallo Bang JASMIN nu ganteng mau tanya nih knp hp nokia saya teh mun dpt kiriman sms laporan jam terima beda 1 jam kunaon nya tolongan atuh bang
0812147XXXX
Bang Jasmin nu cenah kasep mun ditingali di gn manglayang. abdi bade tumaros sababaraha kali pake nokia, naha nya jam datang na sms tara sesuai waktu real time. misal sms jam9 tp jam diterima jam 6 pdhl settingan waktuna tos bener. naha nya?
Jawab : Hahaha ...sms jam 9..katarima jam 6, sakelang katarima oge aya perbedaan 1 jam? keun wae...sakitu oge aya anu sms...kedah bersyukur eta Ujaaaaaaang. Tong siga gigireun urang..dikiriman sms kubatur tapi tilu rebo teu nepi keneh wae (atuh da hapena ku maling). Hehehe geus tong pusing tong aral, bawa ka konter hape, format alias flash ulang....dagoan.....bayar....beres. Tong buka2 bluethoot, tong kirim2 gambar, tong mentaan Mp3, tong download anu teu paruguh.......dijamin moal aya gangguan virus.
10:58:00 PMMore About : SANTAI
Bang Jasmin


text:
Senin, 02 Januari 2012
UNDERGOD~NGIMPI MODOL
2 komentar:
isuk2 sibuk ka cai, ngumah kolor isi tai, isuk2 sibuk ka cai gurat wese tilu kali Awas anjing sia ngimpi modol gurat wese tilu kali, awas ngimpi modol mawa bahaya Awas anjing sia ngimpi modol gurat wese tilu kali, awas ngimpi modol mawa mamala. Awas ngimpi modol mawa bahaya, awas ngimpi modol mawa mamala 2x awas ngimpi modolBalasHapusBalasan
isuk2 sibuk ka cai, ngumah kolor isi tai, isuk2 sibuk ka cai gurat wese tilu kali Awas anjing sia ngimpi modol gurat wese tilu kali, awas ngimpi modol mawa bahaya Awas anjing sia ngimpi modol gurat wese tilu kali, awas ngimpi modol mawa mamala. Awas ngimpi modol mawa bahaya, awas ngimpi modol mawa mamala 2x awas ngimpi modolHapus


text:
Balok
Balok nyaéta bangun rohang tilu diménsi anu dijieun ku tilu pasang pasagi bener atawa pasagi burung, kalawan sahenteuna sapasang ti antarana ukuranana béda. Balok anu dijieun ku genep pasagi bener (sarua jeung sabangun) disebut kubes.
Daptar eusi
Unsur balok[édit | édit sumber]
- Panjang (p) nyaéta rangkay (basa Indonésia: rusuk) pangpanjangna dina sisi dadampar balok.
- Rubak (l) nyaéta rangkay pangpondokna dina sisi dadampar balok.
- Luhur (t) nyaéta rangkay anu ajeg (tegak) kana panjang sarta rubak balok.
Rumus balok[édit | édit sumber]
Volume[édit | édit sumber]
Lega beungeut[édit | édit sumber]
Panjang diagonal rohang[édit | édit sumber]
Panjang diagonal widang[édit | édit sumber]
Lega widang diagonal[édit | édit sumber]


text:
Nata de Coco
Nata de coco mangrupa jenis kadaharan hasil ferméntasi cai kalapa ku baktéri Acetobacter xylinum.[1] Nata de coco wangunna geunyal parat, ieu téh mangrupa kadaharan panutup nu awalna dijieun di Filipina.[2] Susuguh panutup ieu diwanohkeun ka Jepang ngaliwatan pamakéanana dina kadaharan diét nu dikonsumsi ku gadis-gadis ngora.[2] Sajaba ti éta, masarakat Jepang percaya nata de coco téh boga mangpaat pikeun nangtayungan awak tina kanker peujit badag, sajaba ti éta ogé nata de coco ngandung serat nu luhur, alus pikeun sistem pencernaan.[2] Di Jepang nata de coco mimiti sohorna dina taun 1993.[2] Nata de coco bisa kapanggih di mana-mana dina waktu éta.[2] Loba pausahaan manufaktur nata de coco silih saingan pikeun nata de coco produk anyar.[2] Kadaharan kasebut mimiti diwanohkeun di Indonésia kira-kira taun 1987.[1] Téknologi nyieun sari buah kalapa pohara cocog sarta perlu dimekarkeun di Indonésia, alatan bisa méré loba mangpaat pikeun masarakat. Sedengkeun mangpaat pengolahan cai kalapa kasebut, antara séjén nyaéta:
- Bisa ngarobah cai kalapa jadi bahan anu leuwih kapaké.
- Méré peunteun tambahan sarta panghasilan pikeun masarakat
- Nambahan jenis wanda kadaharan sarta inuman
- Bisa ngurangan kotorna lingkungan ku limbah cai kalapa
Cai kalapa mangrupa bahan baku nyieun nata de coco.[1] Leuwih hadé, cai kalapa anu dipaké asalna ti buah kalapa héjo anu asak.[1] Cai kalapa anu dipaké kudu murni sarta henteu kacampur jeung cai atawa kokotor.[1] Tapi, teu kudu dina kaayaan seger (cai kalapa anyar).[1] Bahan séjén anu bisa dipaké dina nyieun nata de coco nyaéta gula pasir, amonium sulfat, sarta asam asetat glasial.[1] Gula pasir boga fungsi minangka sumber karbon (énérgi) waktu nyieun nata.[1] Amonium sulfat boga fungsi minangka sumber nitrogén anu ngarangsang tumuwuhna sarta kagiatan bakteri A. xylinum.[1] Asam asétat glasial atawa biasa ogé disebut cuka biang kapaké pikeun ngatur derajat kahaseman média fermentasi sarta média bibit nata nu luyu jeung pasaratan kamekaran bakteri.[1]


text:
1Sasirepna huru-hara, Paulus ngumpulkeun murid-murid, dililipur sina taleger. Sanggeus amitan, bral, anjeunna miang ka Makedoni. 2Di Makedoni, anjeunna oge ngalilipur dulur-dudulur sarta neguhkeun imanna. Sanggeus daerah Makedoni katatab, bral, anjeunna miang deui ka nagri Yunani. 3Sanggeus tilu bulan di dinya, aya maksud balayar ka tanah Sam. Tapi ku sabab diancam rek diarah pati ku urang Yahudi di dinya, anjeunna mutuskeun yen pimulangeun teh rek make jalan Makedoni bae. 4Anjeunna dibaturan ku sababaraha urang, nya eta Sopater anak Pirus, urang Berea; Aristarkus jeung Sekundus, urang Tesalonika; Gayus urang Derbe, jeung Timoteus; Tihikus jeung Tropimus, urang Asia. 5Maranehna, ku anjeunna disina ti hareula, megat di nagri Troas. 6Simkuring jeung Paulus mah arindit teh ti Pilipi, nya kana kapal; inditna teh, sabada hari raya Roti Teu Make Ragi. Poe kaopatna geus tepung deui jeung maranehna di Troas. Sarerea nganjrek heula di dinya, meunang tujuh poe. 7Dina poe Ahad, waktu sarerea ngariung rek dalahar, Paulus ngawuruk heula ka duduluran dumeh isukna baris paturay. Ngawurukna ngagelendut nepi ka tengah peuting. 8Kumpulna teh di loteng nu raang ku lampu. 9Aya budak ngora ngaranna Etikus, diukna dina jandela; lenggut bae, manehna teh nundutan ku sabab lilana Paulus ngawuruk. Antukna, kalepasan, hees tibra pisan; tuluy gebut bae, ragrag; mangkaning tina loteng katilu. Ari diboro teh, bet, geus teu nyawaan. 10Paulus turun, terus ngagoleahkeun anjeun kana awak budak ngora tea bari dirangkul. Cek anjeunna, “Ulah galeumpeur, aya keneh nyawaan.” 11Geus kitu mah, anjeunna unggah deui ka loteng, ngabagi-bagikeun roti, tuluy sarerea dalahar. Anggeus dahar diteruskeun deui ngawurukna teh, nepi ka wanci carangcang tihang, kakara anjeunna amitan. 12Budak ngora tea hirup deui, tuluy dialanteurkeun dipirig ku kabungah. 13Simkuring jeung batur-batur ku Paulus dititah balayar ti heula ka Asos. Saurna, anjeunna kudu dipegat di dinya; da anjeunna mah, rek mapay jalan darat. 14Sanggeus tepung di Asos, sarerea unggah kana kapal pikeun balayar ka Mitilena. 15Ti dinya, sarerea balayar deui: Isukna, geus paeunteung-eunteung jeung pulo Kios; pagetona, nyimpang ka pulo Samos; isukna deui, nepi ka nagri Mileta. 16Ku Paulus geus diputus teu kudu nyimpang ka Epesus, bisi waktu beak di Asia. Sabab anjeunna, keur rurusuhan; Nya sabisa-bisa mah, anjeunna, hayang geus aya di Yerusalem teh dina hari raya Paska. 17Ti Mileta nitahan jurungan ka Epesus, manggil kokolot jamaah. 18Cek Paulus ka kokolot-kokolot, — sanggeusna daratang — “Pagawean simkuring, sapanjang jeung aranjeun, ti barang nincak Asia, ku aranjeun geus kasaksi. 19Tangtu kataringali, simkuring bakti ka Gusti teh bari eling kana kalaipan diri, sering ragragan cipanon, sarta teu arang manggih cocoba diarah-arah ku urang Yahudi. 20Tangtu karasa ku aranjeun, yen simkuring tara towong nyaturkeun sakur nu baris mangpa'at keur aranjeun. Tara towong mere nasehat, boh di tempat umum, boh di rumah-rumah tangga aranjeun. 21Teu kendat-kendat ngelingan, nya ka urang Yahudi, nya ka urang Yunani, malar tarobat ka Allah jeung ariman ka Isa, Gusti Jungjunan urang. 22Ayeuna, simkuring teh ku Ruh Allah dipundut kudu ka Yerusalem; bari jeung teu terang, nasib nu kumaha nu baris kasorang ku simkuring. 23Iwal ti anu digambarkeun ku Anjeunna, ka simkuring, yen di unggal tempat anu didatangan, simkuring teh keur didago ku panjara sarta didodoho ku sangsara. 24Najan kitu, simkuring moal rek lebar ku nyawa, dapon anu jadi tujuan kahontal, nya eta ngarengsekeun papancen ti Isa, Gusti Jungjunan urang, ngawawarkeun hal kurnia piwelas Allah. 25Simkuring geus boga pirasat yen moal patembong beungeut deui jeung aranjeun, nu beunang simkuring neang jeung ngawurukan hal Karajaan Allah. 26Tumali jeung eta, poe ieu seja nganyatakeun, yen simkuring henteu hutang nyawa ka sakur anu baris barinasa. 27Sabab sakabeh pangersa Allah, ku simkuring geus diwawarkeun ka aranjeun taya towongna. 28Kawajiban aranjeun ayeuna, nya eta kudu jaga diri sarta ngajaga pakumpulan. Sabab aranjeun, ku Ruh Allah geus diangkat kana ngaraksa-ngariksa eta jamaah kagungan Allah, kenging-Na nebus ku getih-Na ku anjeun. 29Ku simkuring parantos kasawang, di mana aranjeun geus ditinggalkeun baris kadatangan kerud-kerud, nya garalak, nya ngagalaksak ka jamaah. 30Turug-turug, ti kalangan aranjeun keneh oge, baris aya nu nyebarkeun piwuruk palsu pikeun narik murid-murid sina bariluk ka pihakna. 31Ku sabab eta, aranjeun sing areling. Poma sing aringet, yen simkuring teh tepi ka tilu taun nya mamatahan ka aranjeun taya towongna beurang peuting, dibarung ku hujan cipanon. 32Ayeuna aranjeun dipasrahkeun ka Pangeran jeung kana pangandika ciciren welas asih-Na, nu kawasa ngawangun aranjeun jeung maparin ganjaran, anu disadiakeun keur sakur anu geus disucikeun ku Anjeunna. 33Simkuring, ka saha bae oge, tara menta pupulur, naha emas, naha perak, atawa papakean. 34Ku aranjeun oge katembong, sagala kaperluan simkuring sabatur-batur enggoning ngalalana, kabeh oge beunang itikurih leungeun sorangan. 35Dina sagala hal, simkuring teh mere conto, yen urang teh kudu banting tulang supaya bisa tutulung, nya nalang ka anu susah tea. Aranjeun sing aringet kana kasauran Isa, Gusti Jungjunan urang, anu kieu: ‘Bagja keneh mere batan dibere.’ ” 36Tamat mere amanat; brek, Paulus tapak deku ngadu'a ka Gusti Allah jeung maranehna. 37Awahing ku naralangsa maranehna, nepi ka tingsalegruk; terus pada ngararangkul ka anjeunna bari nyariuman. 38Pangpangna mah, kagagas ku kekecapanana anu nyebutkeun moal patembong beungeut deui. Sanggeus cacap sarosonoan, Paulus dijajapkeun nepi kana kapal.
Copyright
Learn More